Bukedde Online - Ab'ensulo ezikalira mujje mu musomo gwa Ssenga mufune ekikolo n'eddagala\nEbya Muzaata birimu ensonga z'amaka\nAbasawo bye bazudde ku bulwadde bwa Lukwago\nGavt. eragidde bassentebe b'ebyalo okulwanyisa corona\nKkanisa ya Uganda etongozza kampeyini okulwanyisa okutulugunya...\nMuseveni awadde famire ya Kirumira obukadd...\nEKIMU ku bisinga okucamula omusajja ng’ali mu kitanda n’omwagala we kwe kumukwatako ensulo ne zitandikirawo okusumulukuka.\nSsenga Hamidah ng’asomesa mu musomo gw’omwaka oguwedde. Ne ku luno ajja kubaayo ng’abasomesa ku by’omukwano.\nYadde abasajja bacamukirawo naye ate n’ensulo bwe zigabirawo nakyo kibongera okufuna obwagazi era ensiitaano bw’etambula obulungi basigala bakuba n’obufaananyi nga bajjukira nga munne bwe yamugabudde n’asigala nga yeenuguuna.\nWabula abakazi abamu balina ekizibu ky’ensulo okukalira, abalala nga zirwawo okusumulukuka olwo ye kennyini ne munne amuteekateka ne babeera mu kusoberwa. Wadde abakazi abamu bakiteeka ku basajja obutamanya kubanoonya oba okubafubutukira, naye waliwo ne be baakazaako erya Nabukalu nga kubeera kusiitaana kwennyini ng’azina n’owekunfu okumuggyamu omwasi.\nEdith Mukisa omukugu mu kubuulirira abaagalana n’abafumbo agamba nti ensulo okukalira emirundi egisinga kiva ku bwongo bwa mukazi ku ngeri gy’ayingidde ensiitaano y’omukwano oba munne engeri gy’amuteeseteeseemu.\nAgamba nti abamu babeera banyiivu eri abaagalwa baabwe olwo obusungu n’abwongezaayo mu kitanda. Abalala babeera bakoowu okwegatta ne kufuuka luwalo.\nEmbeera zino zonna zitera okukaluubiriza abakazi okusumulukuka ensulo. Ssenga Mukisa agamba nti mu musomo bajja kukunnyonnyola engeri gye weetegekamu, naawe abadde omukoowu oba ng’olina obusungu eri munno n’osobola okubizza ku bbali n’obeera mupya mu kitanda.\nMu musomo era ojja kusomesebwa by’olina okulya n’okukozesa okusobola okuzza obuggya ensulo ne zibeera nga tezikalira ggwe n’omwagala wo munyumirwe ensiitaano y’omukwano.\nEmirundi egisinga munno bw’akunyumirwa mu kitanda, talabankana, ate bw’obeera ne muggya wo, weesanga ng’emirundi gy’ajja ewuwo gyeyongera anti abeera afunayo essanyu ery’enjawulo.\nWano omanya nti n’omusajja omunywezezza. Wagenda kubeerayo n’abagenda okwolesa ebintu n’eddagala ebizza obuggya ensulo z’omukazi olwo obeere ng’ofunye ekikolo n’eddagala.\nOmusomo gw’abakulu, Ssenga wa Bukedde gw’akuleetedde ku Freedom City gwakubeerawo ku Lwomukaaga luno nga September 29, 2018 ng’okuyingira kwa ssaawa 4.00 ez’oku makya.\nWajja kubaayo bassenga ne bakojja wamu n’abasawo abakugu abagenda okukubangula mu nsonga z’omu kisenge, ennyingiza mu maka, engeri gye weetegekeramu munno nga muyingira Namboole, abasajja abalagaye bwe bayinza okuddamu okufuna embavu n’ebigenda okunyweza omukwano gwammwe.\nOkuyingira kujja kubeera kwa 10,000/- nga wajja kubeerayo n’abayimbi okuli Carol Nantongo n’abalala bajja kukusanyusa.\nEbya Muzaata birimu ensonga...\nSHEIKH Nuhu Muzaata Batte okutwalibwa mu ddwaaliro yasoose kukubwa puleesa olw'ensonga z'amaka. Ensonda mu ffamire...\nAbasawo bye bazudde ku bulw...\nABASAWO bakola ekisoboka okutaasa Loodi-Meeya Ssaalongo Erias Lukwago eyalumbiddwa obulwadde bwa ‘Acute Anaphylaxis’...\nGavt. eragidde bassentebe b...\nKATIKKIRO wa Uganda Dr. Ruhakana Rugunda alabudde nti, obulwade bwa Corona kati buli ku mutendera omuzibu era n'asaba...\nKkanisa ya Uganda etongozza...\nEKKANISA ya Uganda etongozza kaweefube w'okulwanyisa ebikolwa by'okutulugunya abantu ng'abatulugunya basinziira...\n'Nnina obukakafu ku bwenzi ...\nOMUKAZI addukidde ku poliisi n'aloopa munne bwe basula ku mizingo olw'okumwogerako nga bw'ali malaaya ng'ate mufumbo....


Suzan Nantumbwe yagambye nti abantu abakkolera mu Kampala abamu bava awaka nga basibye emmere mu fulasika gye balya ekyemisana okukendeeza ku ssente ze basasaanya\nBya HANNINGTON NKALUBO NE MAHAD WAMALA\nKAMPALA eyongedde okukaluba ku bifo w’oyinza okugula emmere enfumbe ku bbeeyi ensaamusaamu KCCA bw’etadde ekifuba ku kufuuza n’okusaanyaawo ebifo omubadde muliirwa emmere bweti mu budde bw’ekyemisana.\nWiiki ewedde ekibangirizi ekibadde kisigaddewo ku paaka enkadde abaserikale ba KCCA abakwasisa amateeka baakigobyemu ababadde bakolerawo.\nEkifo kino ekibadde emabega wa YAMAHA CENTRE ku ludda lwa Paaka Enkadde kibadde kiyimirizaawo abattakisi, abasuubuzi mu akeedi, abajja mu Kampala, abavubuka abatembeeya ebyamaguzi mu paaka enkadde ne ku nguudo.\nMu kifo kino omuntu abadde agendayo n’alya ekikomando (chapati n’ebijanjaalo) ku 1,000/-, akatogo ka muwogo n’ebijaanjalo bibadde bya 1,500/-, ennyama n’emmere yonna nga bya 3,000/-, chipusi ku 2,500/- ng’abattakisi babadde bagibatwalira mu mmotoka zaabwe.\nEkifo (awasonze akasaale) ku Paaka ya takisi enkadde we baagobye abafumba.\nKino kyegasse ku bifo okuli:\nAwayitibwa mu Kayembe ku luguudo lwa William\nOlukuubo awassibwa poliisi y’oku luguudo lwa Wilson.\nOlukuubo olusangibwa okumpi ne Capital Shoppers e Nakasero. Olukuubo okumpi ne Cooper Complex ku Ben Kiwanuka.\nOlukuubo olugatta ekizimbe kya Grand Corner ku Ben Kiwanuka awaali Shell.\nWasigaddewo akabangirizi ku Arua Park kyokka ng’ekinene kyavaawo. Ekifo emabega w’omuzikiti gwa Nakasero.\nEbifo ebirala bisigadde mu Kisenyi. Aba takisi bategeezezza nti KCCA kituufu ky’ekola naye teyambye bantu babadde bakolera mu bifo bino.\n“Amaduuka gali ku buseere.\nEbifo ebisangibwa mu butale byajjula dda ate abantu tuteekwa okulya. Osobola otya okuvuga mmotoka nga tolidde olwa ssente z’emmere ennyingi “ ddereeva Mohamood Luzige bwe yagambye.\nAbakulembeze b’abasuubuzi mu kibiina kya Kampala Arcade’s Advocate Forum (KAAFO) bagambye nti tebawakanya nkulaakulana KCCA gy’eyagala okuleeta mu kibuga, nti naye okujja n’ogoba abantu nga tolina w’obategekedde kiraga nti okotoggera Bannayuganda bangi omuli bannamwandu.\nEbifo ebyo bye baagala okuggyawo biyamba bamufunampola era abantu bangi mu kibuga tebasobola kulya mmere ya 5,000/- buli lunaku nga kumpi y’ebbeeyi esookerwako mu bifo ebitongole wa wooteeri n’ebirabo by’emmere (restaurant).\nSsentebe wa KAAFO, Ibrahim Mboowa yategeezezza nti KCCA esaana eragire abantu batereeze ebifo ebyo bisobole okutukagana n’omutindo gwabasawo by’ebyobulamu.\nW’OYINZA OKULIIRA EMMERE KU BBEEYI ENSAAMUSAAMU\nEbifo awaliirwa emmere ku bbeeyi ensaamussaamu bisigadde bibale nga mu katale ka Owino.\nAbalala balina kufulumako mu Kampala wakati okugeza e Nakawa, Kibuye, Katwe n’awalala ng’eno gy’osanga emmere eri wakati wa 1,500/- ne 7,000/-.\nOkuggyako ng’okolera mu bitundu bino, naye bw’oba ova Kampala ate olina okussaamu ssente eziri wakati wa 1,500/- ne 2,000/- okugendayo mu takisi n’okudda.\nWabula abakyala abafumba emmere mu katale ka St. Balikuddembe bategeezezza nti KCCA okugoba bannaabwe kyanyiga bamufunampola kuba bwe baagoba aba Park Yard tebaddamu kukola bulungi ssente wadde bbo bali bbali.\nKati tunuulira akavuyo wano ke tulimu mu St. Balikuddembe. Emidaala gy’emmere gyonna gyajjula kati abo bagenda kuddawa?\nEkinnuma kwe kulaba nti KCCA esooka n’ebalagira batereeze ekifo ne bagula ebimeeza ssaako okugenda ne babakebera embeera y’obulamu mwe bali.\nBakozesa ssente nnyingi kyokka tebayambibwa era nsaba KCCA eddemu ekyuse mu nkola” Chris Kasiita bwe yagambye.\nEmmere mu wooteeri eziri mu akeedi etandikira ku 5,000/- okutuuka ku 10,000/-ate nga tekuli kyankya.\nMu bifo ebisendeddwa ebadde etandikira ku 1,500/- okutuuka ku 4,000/-.\nMu St. Balikuddembe emmere etandikira ku 1,500/- akatogo okutuuka mu 8,000/- ekyennyanja ekimalayo essowaani.\nOmwogezi wa KCCA, Peter Kaujju yategeezezza nti KCCA egenda kweyongera okufuuza buli akolera mu kifo ekitakkirizibwa naddala abatunda ebyokulya.\n“Okukkirizibwa okutunda ebyokulya n’okunywa oteeka okuba ng’otuukirizza byonna KCCA bye twagala. Ekifo kiteeekwa okuba nga kikebeddwa, omuntu ng’alina ebbaluwa y’omusawo.\nEkifo tekirina kubeera na bulabe eri abantu abalala,’’ Kauju bwe yagambye n’asuubiza okusaanyawo n’ebikyasigaddewo.


Balotelli ayaniriziddwa na ttiya ggaasi mu Milan | Dembe FM 90.4\nBalotelli ayaniriziddwa na ttiya ggaasi mu Milan\nAbawagizi nga baaniriza Mario Balotelli amangu ddala nga yaakatuuka mu Milan.\nMwana mulenzi Mario Balotelli buli w’abeera effujjo limulondoola. Bwe gutyo bwe gwabadde nga Balotelli yaakamala okwegatta ku kiraabu ya AC Milan eyamuguze obuwumbi 82 (£20m) okuva mu Manchester City. Balotelli yabadde yaakava ku nnyonyi abawagizi abaabadde bamulindiridde ku wooteeri eyitibwa Giannino Restaurant ne batandika okukuba ebiriroliro nga bwe bazina naye.\nKyokka abapoliisi abaabaddewo baagenze okulaba nga biyinza okuvaamu effujjo bwe batyo kwe kugezaako okukuuma obutebenkevu, kyokka abawagizi baatandise okukasuka eccupa, okukakkana ng’omu ku bapoliisi alumiziddwa era naatwalibwa mu ddwaliro.\nEbyo olwawedde, Balotelli yatwaliddwa ku ddwaliro lya Busto Arsizio okukeberwa, era obwedda ye n’omumyuka wa Pulezidenti wa AC Milan Adriano Galliani baabadde bakubirwa mizira. Teyakomye awo, Balotelli yawambye emiko egiwerako mu mpapula z’amawulire ezisinga obuganzi ng’olwa La Gazzetta dello Sport.\nBalotelli waakusisinkana nnannyini kiraabu eno Silvio Berlusconi olwaleero, era kigambibwa nti emijoozi egisoba mu 1000 gyamaze dda okutundibwa. Balotelli agenda kwambala omujoozi oguliko nnamba 45 nga bwe yakola ng’akyali mu Inter Milan ne Man City.\nMario Balotelli ng’asisinkanye Adriano Galliani.


Bukedde Online - Ebifo abavubuka ba Dot. Com gye banyumiza akaboozi biwuniikiriza!!\nEbiraga omukwano ogutalina lugendo\nEbintu 5 ebimalamu abawala ba leero mu mukwano...\n‘OLW’OLUMU yiiya ndye ku katogo... lwa butakafumba mbadde nkamanyi...’ Ebyo bye bimu ku bigambo ebiri mu luyimba lwa Lord Fred Ssebatta olumanyiddwa nga ‘Maama Mirembe.’\nBano baabadde mu kivvulu nga bazina.\nMu luyimba luno, omwami alaga obutali bumativu olwa mukyala we okumuliisanga emmere ennyige buli kadde.\nOmwami ono aba tasaba kulya ku katogo ka muwogo n’ebijanjaalo, nedda! Asaba mukyalawe ayongere ebirungo mu laavu yaabwe, akaboozi bakanyumye mu ngeri ez’enjawulo buli lunaku, kabawoomere era bakeesungenga.\nAbavubuka bakoppye ebiri mu luyimba luno nga kati akaboozi bakaggye mu kisenge ne bakatwala mu bifo eby’enjawulo.\nNdowooza eno y’emu ku nsonga esikiriza abantu abakulu okunyumya nabo. Loogi bwe zaasazeewo okuleega ebisale, kati abavubuka banyumiza mu bifo ebitakkirizika nga mulimu;\nEno abavubuka bettanirayo ennaku zino nga bagamba nti teri kusasula ate tewaba bireekaana. Eno tebeetaaga kitanda wadde omufaliso, bakozesa ngoye zaabwe ze bayalawo olwo emikolo ne gigenda mu maaso.\nEno banyumirwayo nnyo era bagamba tewaba akuwulira ate watuukiriza n’enjogera egamba nti ‘oli mugumu ng’asula wansi!’\nOkumanya eno wanyumisa ebintu, amaloboozi g’obunyonyi n’ebitonde ebirala ebisiiyasiiya bwe geegattamu, wamma munyumirwa ne muvaayo nga buli omu amatidde. Ate eno ne bw’oba wakima amazzi n’ogaweza, tewabaawo kikugaana kugawa ku munno.\nKano kaasusse kubanga kayamba okukozesa sitayiro ez’enjawulo okusinziira we munyumirizza.\nOkugeza muyinza okunyumiza mu ntebe, ku kisenge oba wansi ne zidda okunywa. Kyokka wano omukazi bw’aba yakima amazzi n’agaweza, muyinza okumaliriza nga mwanise entebe!\nAkaboozi k’omu ntebe ko kaayitiridde anti kayamba okukola sitayiro ezinyumisa ekigwo. Kyokka wano mulina okwekuumisa enkumbi muleme kutobya ntebe kubanga si zammwe, za bagenyi.\nLino terifumba mmere eriibwa yokka wabula mukyayinza n’okulifumbiramu mu ngeri endala. Eno muyinza okuliirayo nga muyimiridde, nga mwesigamye, mutudde, okukutama oba n’okusitama.\nGgwe kisinziira ku ngeri gy’osiimye okulyamu kyokka mu buli ngeri onyumirwa. Ate bwe liba effumbiro lino erirongooseemu, emboozi egwa amakerenda anti omuwala omuteeka wano awasalirwa ebirungo n’olya nga bw’oyagala, ne kiggweera awo.\nkyabadde kitya akuddamu kimu nti kyawoomye! Eno osanga emigogo gy’abavubuka nga buli omu anyumya n’owuwe awatali afaayo ku balala.\nEno nayo bafunirayo essanyu era okwanguyirwa balya bayimiridde. Mu bbaala nayo kiggweerayo, eno beesigama ku kisenge ky’ebbaala ne beggweera. Abamu beefuula abeereze naye nga mu mazima baba bali wala.\nEno waayitiridde kubanga baanabalenzi abaalya omulondo ne gubanoga, baliira mu nnyanja mwennyini. Oli yeefuula awuga n’omuwala naye ng’amazima awoomerwa ddubi. Abalina emmotoka bo baliira omwo.\nBernah Nalwoga omukugu okuva ku Goodlife Medical Center agamba: ‘Newankubadde abavubuka banyumiza akaboozi mu bifo nga bino, ekikulu buli omu kumanya munne bw’ayimiridde mu mbeera z’obulamu.\nKino kitwaliramu okwekebeza endwadde ez’ekikaba kuba ebiseera ebisinga beerabira okukozesa kondomu.\nNkubiriza abavubuka obutamala geegatta na bantu be basanze eyo, nyumya n’omuntu gw’omanyi. Ate temunyumiza mu bifo ebinaabaswaza nga babasanze naddala nga mulina abaana awaka.\nKapeti nayo ewoomesa emmere era abavubuka bagyeyagalirako nnyo. Wano mulya mu ntuula yonna gye mwagala ne muvaawo nga musiimye.\nEbivvulu ebitegekebwa nabyo abavubuka bwe basiimaganirayo, tebadda mu bya jjo jjuuzi, kiggweera awo.\nEno abawala babaganzika mu busonda, emabega wa siteegi ne wansi waayo era oli bw’omubuuza nti ekivvulu kya gundi


Luganda Bible Menu – Daily Feasting on the word of God (Bible) using Luganda Bible. Capturing the heart of God in Luganda native language spoken by Baganda tribe of Uganda. Reading, posting inspirations in Luganda.\nLuganda Bible Menu\nDaily Feasting on the word of God (Bible) using Luganda Bible. Capturing the heart of God in Luganda native language spoken by Baganda tribe of Uganda. Reading, posting inspirations in Luganda.\nWhy Luganda Bible?\nOluwombo lwa Gatonnya (January) paka Mugulansigo (March)\nOluwombo lwa Kafuumuulampawu (April), Muzigo (May) ne Sseeboaseka (June)!\nOluwombo lwa Kasambula (July), Muwakanya (August) ne Mutunda (September)\nOluwombo lwa Mukulukusa (October), Museenene (November) ne Ntenvu (December)\nKirungi omuntu okulindirira obulokozi bwa Mukama n’obukkakkamu\nFeatured May 1, 2020 May 1, 2020 rgkisenyi Leave a comment\n“Olw’okwagala kwa Mukama okutaggwaawo, tetulimalibwawo, kubanga ekisa kye tekiggwaawo. Buli lukya ekisa kyo kiba kiggya; n’obwesigwa bwo bwa lubeerera.” Okukungubaga 3:22-23\nOmuwumbo gwaffe leero gujjudde ebya ssava okuva mu Okukungubaga 1-5.\nBwe tujjako akawuwo kyogerwa nti.\n“Ekibuga ekyajjulanga abantu nga kyabuliddwa! Ekyabanga eky’amaanyi mu mawanga, nga kifuuse nga nnamwandu!” Okukungubaga 1:1\n“Enguudo za Sayuuni zikungubaga, kubanga tewali n’omu ajja ku mbaga zaakyo ezaalagibwa. Emiryango gye gyonna girekeddwa awo…” Okukungubaga 1:4\n“Abamuyigganya bafuuse bakama be; abalabe be beeyagala, kubanga Mukama amuleeseeko ennaku, olw’ebibi bye ebingi.” Okukungubaga 1:5\n“Obutali bulongoofu bwe bwali mu birenge bye; teyassaayo mwoyo ku bulamu bwe obw’ebiseera ebijja. Okugwa kwe kwali kwa kyewuunyo; tewaali n’omu amubeesabeesa.” Okukungubaga 1:9\n“Abantu be bonna basinda nga bwe banoonya ekyokulya; eby’obugagga byabwe babiwanyisaamu emmere, okusobola okuba abalamu.” Okukungubaga 1:11\nEra Yuda agamba nti,\n“Mmwe tekibakwatako, mmwe mwenna abayitawo? mwetegereze mulabe obanga waliwo obuyinike obwenkana, obwantukako, Mukama bwe yanteekako ku lunaku olw’obusungu bwe obungi.” Okukungubaga 1:12\n“Yaweereza omuliro okuva waggulu, ne gukka mu magumba gange.” Okukungubaga 1:13\n“Ebibi byange binfuukidde ekikoligo; bisibiddwa ne binywezebwa omukono gwe.” Okukungubaga 1:14\n“Kyenva nkaaba, amaaso gange ne gajjula amaziga, kubanga tewali n’omu andi kumpi okumbeesabeesa, ayinza okunzizaamu amaanyi. Abaana bange banakuwavu kubanga omulabe awangudde.” Okukungubaga 1:16\nWabula agamba nti,\n“Mukama mutuukirivu, newaakubadde nga najeemera ekiragiro kye.” Okukungubaga 1:18\n“Bakabona bange n’abakadde b’ekibuga kyange bazikiririra mu kibuga nga banoonya ekyokulya baddemu amaanyi.” Okukungubaga 1:19b\n“Ebweru ekitala kirindiridde okunsanyaawo, ne mu nnyumba mulimu kufa kwereere.” Okukungubaga 1:20\nEra kyogerwa ku Mukama nti,\n“Enyigidde Yakobo okufaanana ng’omuliro bwe gubumbujja ne gwokya buli ekiguliraanye.” Okukungubaga 2:3c\n“Azikirizza ebyo byonna ebisanyusa amaaso mu weema ey’omuwala wa Sayuuni.” Okukungubaga 2:4b\nEra kyogerwa nti,\n“Mukama afuuse ng’omulabe azikirizza Isirayiri, n’azikiriza embiri ze, n’azikiriza n’ebifo bye eby’amaanyi.” Okukungubaga 2:5\n“Mukama yeerabizza Sayuuni embaga ze entukuvu ne ssabbiti, era mu busungu bwe obungi anyoomye kabaka ne kabona.” Okukungubaga 2:6b\n“Ne bannabbi be tebakyafuna kwolesebwa kuva eri Mukama.” Okukungubaga 2:9c\n“Amaaso gange gakooye olw’okukaaba n’emmeeme yange enyiikadde n’omutima gwange gulumwa olw’okuzikirizibwa kw’abantu bange, n’olw’abaana abato n’abaana abawere okuzirikira wakati mu nguudo ez’omu kibuga.” Okukungubaga 2:11\n“Okwolesebwa bannabbi bo kwe baafuna, kwali kwa bulimba era kwa butaliimu; tebaakutegeeza obutali butuukirivu bwo okukuwonya obusibe. Engero ze baabanyumizanga zaali za bulimba era eziwabya.” Okukungubaga 2:14\n“Mukama akoze kye yateekateeka, era atuukirizza ekigambo kye kye yalagira mu nnaku ez’edda.” Okukungubaga 2:17\n“Kaabirira Mukama n’eddoboozi ery’omwanguka ggwe Omuwala wa Sayuuni. Leka amaziga go gakulukute ng’omugga emisana n’ekiro. Teweewummuza so toganya maaso go kuwummula.” Okukungubaga 2:18\nEra tulaba okusaba nti,\n“Tunula, Ayi Mukama Katonda osaasire! Ani gwe wali obonerezza bw’otyo? Ddala, abakyala balye ebibala by’embuto zaabwe, abaana be bakuzizza?” Okukungubaga 2:20\n“Nze muntu eyakangavvulwa n’omuggo ogw’obusungu bwe. Angobye mu maaso ge n’antambuliza mu kizikiza, awatali kitangaala.” Okukungubaga 3:1\n“Ne bwe mukoowoola ne mukaabira nga mmusaba anyambe, okusaba kwange akuggalira bweru.” Okukungubaga 3:8\n“Nafuuka ekisekererwa eri abantu bonna, era bannyooma nga bannyimbirira okuzibya obudde.” Okukungubaga 3:14\n“Emmeeme yange terina mirembe, n’okujjukira sijjukira bugagga bwe bufaanana.” Okukungubaga 3:17\n“Ebyo byonna mbijjukira, kyenvudde mbeera n’essuubi.” Okukungubaga 3:21\n“Njogera mu mutima gwange nti, “Mukama gwe mugabo gwange, kyenaava mbeera n’essuubi mu ye.” Okukungubaga 3:24\n“Mukama mulungi eri abo abamulinamu essuubi, eri oyo amunoonya. Kirungi omuntu okulindirira obulokozi bwa Mukama n’obukkakkamu. Kirungi omuntu okwetikka ekikoligo kye mu buvubuka bwe” Okukungubaga 3:25-27\n“Kubanga Mukama taligobera bantu bweru ebbanga lyonna. Newaakubadde ng’aleeta obulumi, aliraga ekisa kubanga okwagala kwe kungi nnyo tekuggwaawo.” Okukungubaga 3:31-32\n“Tagenderera kuleeta bulumi newaakubadde okubonaabona ku baana ba bantu.” Okukungubaga 3:33\nEra kibuzibwa nti,\n“Ani ayinza okwogera ekintu ne kituukirira, Mukama nga takiragidde?” Okukungubaga 3:37\n“Lwaki omuntu omulamu yeemulugunya, bw’abonerezebwa olw’ebibi bye?” Okukungubaga 3:39\n“Twekebere engeri zaffe, era tuzeetegereze, tude eri Mukama. Tuyimuse emitima gyaffe n’emikono gyaffe eri Katonda mu ggulu, twogere nti, twayonoona ne tujeema, tokyerabiranga era tonatusonyiwa.” Okukungubaga 3:40-42\n“Weebisseeko ekire, waleme okubaawo okusaba n’okumu okutuuka gy’oli.” Okukungubaga 3:44\n“Era amaaso gange ganeeyongeranga okukulukuta amaziga awatali kusirika, okutuusa Mukama lw’alisinzira mu ggulu n’alaba.” Okukungubaga 3:49-50\n“Nakoowoola erinnya lyo, Ayi Mukama nga ndi mu bunnya wansi ennyo; wawulira okwegayirira kwange: toziba matu go eri okukaaba kwange.” Okukungubaga 3:55-56\n“Bwe nakukoowoola wansemberera n’oyogera nti , “totya!” Mukama watunula munsonga yange, era n’onunula obulamu bwange.” Okukungubaga 3:57-58\nBwe tweyongerayo kyogerwa nti,\n“Zaabu ng’ettalazze! Zaabu ennungi ng’efuuse! Amayinja ag’omuwendo gasaasaanye buli luguudo we lutandikira.” Okukungubaga 4:1\nEra Mukama agamba nti,\n“Ebibbe biyonsa abaana baabyo, naye abantu bange bafuuse ng’abatalina kisa, bafaanana nga bammaaya mu ddungu.” Okukungubaga 4:3\nAbaalyanga ebiwoomerera basabiriza ku nguudo; n’abo abaakuzibwa ng’abambala engoye ezinekaaneka bali ku ntuumu ez’ebisasiro.” Okukungubaga 4:5\n“Abafa ekitala bafa bulungi okusinga abafa enjala, kubanga abafa enjala bayongobera ne baggwaawo olw’obutaba na mmere mu nnimiro.” Okukungubaga 4:9\n“Abakazi ab’ekisa abaagala abaana bafumbye abaana baabwe; abaana abaafuuka emmere abantu bange bwe baazikirizibwa.” Okukungubaga 4:10\n“Bakabona tebakyassibwamu kitibwa, newakubadde abakadde okuweebwa ebifo eby’okumwanjo.” Okukungubaga 4:16b\n“Oyo Mukama gwe yafukako amafuta yagwa mu mitego gyabwe. Twalowooza nga tulikwekebwa mu kisikirize kye.” Okukungubaga 4:20\nEra Tulaba okusaba Mukama nti,\n“Jjukira Ayi Mukama ekitutuuseeko. Tunula olabe ennaku yaffe. Omugabo gwaffe guweereddwa bannamawanga, n’amaka gaffe gatwaliddwa abatali mu nnyumba.” Okukungubaga 5:1-2\n“Tusasulira amazzi ge tunywa; n’enku tuteekwa okuzigula.” Okukungubaga 5:4\n“Bajjajjaffe baayonoona, ne bafa, naye tubonerezebwa olw’ebikolwa byabwe ebitaali bya butukirivu.” Okukungubaga 5:7\n“Emitima gyaffe tegikyasanyuka, n’okuzina kwaffe kufuuse kukungubaga.” Okukungubaga 5:15\n“Ggwe, Ayi Mukama obeerera ennaku zonna; entebe yp ey’obwakabaka ya mirembe na mirembe.” Okukungubaga 5:19\n“Tuddiremu, Ayi Muakma, tudde gy’oli. Tukomyewo gy’oli Ayi Mukama, otuzze buggya ng’edda.” Okukungubaga 5:20b-21\nMukama alituukiriza ekigendererwa kye\nFeatured April 19, 2020 April 19, 2020 rgkisenyi Leave a comment\n“Mudduke Babulooni. Mudduke okuwonya obulamu bwammwe. Temusaanawo olw’ebibi bye.” Yeremiya 51:6\n“Kubanga ekiseera kijja lwe ndibonereza ebifaananyi bya bakatonda ba Babulooni abaakolebwa n’emikono.” Yeremiya 51:47\nEkjjulo kyaffe leero kijjudde ebya ssava okuva mu Yeremiya 50-52.\nBwe tusosootola, tulaba obubaka ku Babulooni. Era Mukama agamba nti,\n“Eggwanga okuva mu bukiikakkono lijja kukirumba lyonoone ensi y’Abakaludaaya. Tewali muntu alisigalamu; abantu bonna balikiddukamu era n’ensolo zonna.” Yeremiya 50:3\n“Mu nnaku ezo, era mu kiseera ekyo, …, abantu ba Isirayiri awamu n’abantu ba Yuda balikaaba amaziga nga banoonya Mukama Katonda waabwe.” Yeremiya 50:4\n“Mujje twesibe ku Mukama Katonda mu ndagaano ey’emirembe gyonna etegenda kwerabirwa.” Yeremiya 50:5b\n“Abantu bange babadde ndiga ezibuze; abasumba baabwe babawabizza.” Yeremiya 50:6a\n“Buli eyabasanganga nga abatulugunya; abalabe baabwe ne bagamba nti, tetulina musango gwe tuzza, kubanga baajeemera MUKAMA KATONDA, OBUDDUKIRO BWABWE OBWA NNAMA DDALA, YE MUKAMA, ESSUUBI LYA BAKITAABWE.” Yeremiya 50:7\n“Isirayiri kisibo kya ndiga ezisaasaanye, empologoma kye zigobye. Eyasooka okumulya yali kabaka wa Bwasuli; eyasembayo okumenya amagumba ge yali Nebukadduneeza kabaka w’e Babulooni.” Yeremiya 50:17\nEra Mukama kyaba agamba nti,\n“Ndibonereza kabaka w’e Babulooni n’ensi ye nga bwe nabonereza kabaka w’e Bwasuli.” Yeremiya 50:18b\nWabula era agamba nti,\n“Mu nnaku ezo, era mu biseera ebyo, .., omusango ku Isirayiri gulinoonyezebwa, naye tegulibaawo, era n’ebibi bya Yuda birinoonyezebwa, naye tewaliba na kimu, KUBANGA NDISONYIWA ABO BENDESEEWO.” Yeremiya 50:20\nEra ku Babulooni kyogera nti,\n“Ennyondo y’ensi yonna ng’ekubiddwa n’emenyeka! Babulooni kifuuse matongo mu mawanga!” Yeremiya 50:23\n“Mukama agguddewo etterekero ly’ebyokulwanyisa bye naggyamu ebyokulwanyisa eby’ekiruyi kye, kubanga Mukama Katonda ow’Eggye alina omulimu ogw’okukola mu nsi y’Abakaludaaya.” Yeremiya 50:25\n“Muwulire eby’abadduka n’abanoonyi b’obubudamu okuva mu Babulooni nga balangirira mu Sayuuni engeri Mukama Katonda waffe gye yeesasuzza , gye yeesasuzza olwa yeekaalu ye.” Yeremiya 50:28\nEra ku Babulooni Mukama ayogera nti,\n“Laba, ndi mulabe wo, ggwe ow’amalala.” Yeremiya 50:31\nWabula eri Isirayiri kyogerwa nti,\n“Omununuzi waabwe w’amaanyi, Mukama Katonda ow’Eggye lye linnya lye. Alirwanira ensonga zaabwe awatali kubuusabuusa, alyoke aleete emirembe mu nsi yaabwe; wabula alireeta okutabukatabuka mu bantu ba Babulooni.” Yeremiya 50:34\nBwe tweyongerayo ekibonerezo kya Babulooni kyogerwako. Mukama ayogera nti,\n“Laba, ndiyimusa omwoyo gw’omuzikiriza alumbe Babulooni n’abantu ba Lebukamaayi.” Yeremiya 51:1\n“Babulooni kyali kikompe kya zaabu mu mukono gwa Mukama; yatamiiza ensi yonna.” Yeremiya 51:7\nWabula kyogerwa nti,\n“Mukama atulwaniridde, mujje tukitegeeze mu Sayuuni ekyo Mukama Katonda waffe ky’akoze.” Yeremiya 51:10\nEwalala kyogerwa nti,\n“Mukama alituukiriza ekigendererwa kye…” Yeremiya 51:12c\n“Ensi yagikola n’amaanyi ge; yagiteekawo n’amagezi ge, nayanjuluza eggulu n’okutegeera kwe.” Yeremiya 51:15\n“Bw’abwatuka, amazzi ag’omu ggulu gawuluguma; ayimusa ebire okuva ku nkomerero y’ensi. Amyansisa eggulu mu nkuba era n’aggya empwewo mu mawanika ge.” Yeremiya 51:16\nBa katonda abawese bogerwako nti tebagasa…! Wabula,\n“Oyo omugabo gwa Yakobo tali nga bano, kubanga yakola ebintu byonna, nga mwotwalidde n’eggwanga ly’omugabo gwe, n’erinnya lye ye Mukama Katonda ow’Eggye.” Yeremiya 51:19\nEra Mukama ayogera nti,\n“Muli mbazzi yange, ekyokulwanyisa kyange eky’olutalo, mmwe be nkozesa okubetenta amawanga, mmwe be nkozesa okuzikiriza obwakabaka.” Yeremiya 51:20\n“Ndisasula Babulooni ne bonna ababeeramu nga mulaba olw’ebibi byonna bye baakola mu Sayuuni.” Yeremiya 51:24\nAbatuula mu Sayuuni boogera nti,\n“Leka okubonaabona okututuuseeko kubeere ku Babulooni.” Yeremiya 51:35\nMukama kwe kuddamu nti,\n“Laba ndikulwanirira era ndikuwolerera eggwanga; Ndikaliza ennyanja ye n’ensulo ze.” Yeremiya 51:36\n“Babulooni kirifuuka bifunvu, mpuku ya bibe, ekintu ekyenyinyalwa n’okusekererwa, ekifo omutali abeeramu.” Yeremiya 51:37\n“Mukiveemu, abantu bange! Mudduke muwonye obulamu bwammwe! Mudduke muwone obusungu bwa Mukama obubuubuuka.” Yeremiya 51:45\n“Omuzikiriza alirumba Babulooni; abalwanyi be baliwambibwa, n’emitego gyabwe girimenyebwa. Kubanga Mukama Katonda asasula, alisasula mu bujjuvu.” Yeremiya 51:56\nObubaka ku Babulooni Yeremiya yabuwa omukungu Seraya bwe yagenda e Babulooni era nga yali wa busomera e Babulooni mu ddoboozi ery’omwanguka. Era Yeremiya amulagira nti,\n“Bw’omalanga okusoma omuzingo guno gusibeeko ejjinja ogukanyuge mu mugga Fulaati. Olyoke ogambe nti, ‘Bw’ati Babulooni bwalisaanawo aleme kubbulukuka olw’akabi ke ndimuleetako. N’abantu be balizikirira.” Yeremiya 51:63-64\nBwe tweyongerayo tulaba okugwa kwa Yerusaalemi. Kigambibwa nti,\n“Abalabe ba Yerusaalemi ne Yuda ne babalumba kubanga Mukama yali abanyiigidde. ku nkomerero n’abagobamu mu nsi. Ebyo byonna ne bituuka ku Yerusaalemi ne ku Yuda, Mukama n’okugoba n’abagoba mu maaso ge.” Yeremiya 52:3\n“Awo kabaka w’e Babulooni n’atta batabani ba Zeddekiya nga kitaabwe alaba; n’atta n’abakungu bonna aba Yuda.” Yeremiya 52:10\n“Nebukadduneeza n’ayokya yeekaalu ya Mukama n’olubiri lwa kabaka, n’ennyumba zonna eza Yerusaalemi. Buli kizimbe kyonna eky’omugaso n’akyokya.” Yeremiya 52:13\nNdimenya bye nazimba, nkuule bye nasimba…!\nFeatured April 11, 2020 April 11, 2020 rgkisenyi Leave a comment\n“Ndimenya bye nazimba, nkuule bye nasimba mu ggwanga lyonna…naye buli gy’olaga nnaakuyambanga osigale ng’oli mulamu.” Yeremiya 45:4b,5b\nEkijjulo kyaffe leero lulimu ebirungo okuva mu Yeremiya 41-45.\nBwetujjako akawuwo, tulaba nga Gedaliya (gavana, kabaka w’e Babulooni gwe yali ataddewo okufuga mu nsi) attibwa Isimaeri omu ku balangira ba Yuda.\nEra tulaba ng’abaduumizi ba magye bonna wamu n’abantu bonna okuva ku asokerwako wansi okutuuka ku akomererayo waggulu begayirira nnabbi Yeremiya nti,\n“Saba Mukama Katonda wo atubuulire gye tusaanye okulaga ne kye tusaanye okukola.” Yeremiya 42:3.\nEra bongerako nti,\n“Saba Mukama abeere omujulirwa ow’amazima era omwesigwa gye tuli, bwe tutalikola kyonna Mukama Katonda wo ky’anaakutuma okutugamba.” Yeremiya 42:5\nEra bwewayitawo ebbanga, Mukama ayogera nti,\n“Bwe munaasigala mu nsi, nzija kubazimba era sibaleke kugwa. Nzija kubasimba so si kbasimbulula, kubanga nnumiddwa olw’ekikangwabwa ye mbatuusizzaako.” Yeremiya 42:10\n“Temumutya, bw’ayogera Mukama, kubanga ndi nammwe era nzija kubalokola, mbanunule mu mumukono gwa kabaka oyo. Nzija kubalaga ekisa alyoke abakwatirwe ekisa abakomyewo mu nsi yammwe.” Yeremiya 42:11\nEra Mukama abalabula obutaddukira Misiri. Era abagamba nti,\n“Mumanyire ddala nti, Abo bonna abamaliridde okugenda e Misiri okusenga eyo balifa kitala, n’enjala ne kawumpuli; tewaliba n’omu alisigalawo wadde okuwona ekikangabwa kye ndibaleetako.” Yeremiya 42:17\nWabula ne wabaawo abawakanya obubaka bwa Yeremiya nti,\n“Olimba! Mukama Katonda wo takutumye kugamba nti, ‘Temugenda Misiri kusenga eyo’.” Yeremiya 43:2b\n“Awo ne bayingira e Misiri nga bajeemedde Mukama, ne bagenda okutuukira ddala e Tapanese.” Yeremiya 43:7\nEra Mukama ayogera eri abantu bonna abali baddukidde e Misiri nti,\n“Mwalaba ekikangabwa ekinene kye naleeta ku Yerusaalemi ne ku kibuga byonna ebya Yuda. Leero MAtongo olw’ebibi bye baakola. Bankwasa obusungu olw’okwotereza bakatonda abalala obubaane n’okusinza, bo newaakubadde mmwe wade bajjajjammwe be batamanyangako.” Yeremiya 44:2\n“Emirundi mingi natuma abaddu bange bannabbi, abaabagamba nti, ‘Temukola bintu bino eby’omuzizo bye nkyawa!” Yeremiya 44:4\nWabula kigambibwa nti,\n“Naye tebaawulira wadde okufaayo; tebaalekayo mpisa zaabwe embi wadde okulekayo okwotereza bakatonda abalala obubaane.” Yeremiya 44:5\n“Noolwekyo, obusungu bwange obungi ennyo kyebwava bubabuubuukira; ne buzinda ebibuga bya Yuda n’enguudo za Yerusaalemi era ne bifuuka amatongo, ne leero.” Yeremiya 44:6\nMukama kyaba abuuza nti,\n“Lwaki munsunguwaza olw’ebyo emikono gyammwe bye gikoze, nga mwotereza bakatonda abalala obubaane e Misiri, gye mwajja okubeera?” Yeremiya 44:8\nEra olw’ebyo, Mukama agamba nti,\n“Okuva ku muto okutuuka ku mukulu asingayo balifa era balifuuka ekyenyinyalwa n’eky’okusekererwa era n’okukolimirwa.” Yeremiya 44:12b\nWabula abantu baddamu nti,\n“Tetujja kuwulira bubaka bw’oyogedde mu linnya lya Mukama!” Yeremiya 44:16\nMukama kyava agamba nti,\n“Ndayira mu linnya lyange ekkulu, bw’ayogera Mukama nti, Tewali n’omu ku abo abaava mu Yuda ababeera mu Misiri, aliddayo okuyita erinnya lyange wadde okulayira nti, Nga Mukama Katonda bw’ali omulamu.” Yeremiya 44:26\n“Kubanga mbawaddeyo eri akabi, si lwa bulungi; Abayudaaya abali mu Misiri balimalibwawo n’ekitala n’enjala okutuusa bonna lwe baliggwaawo.” Yeremiya 44:27\nEra bwe tweyongerayo kyogerwa nti Baluki yagamba nti,\n“Zinsanze Mukama Katonda agasse ennaku ku bulumi bwange; mpweddemu endasi era nzijjudde okusinda n’obutawummula.” Yeremiya 45:3\nWabula Mukama agamba nti,\nAyi Mukama, mu busungu jjukira okusaasira!\nFeatured March 18, 2020 March 18, 2020 rgkisenyi Leave a comment\n“Ayi Mukama, mpulidde ebigambo byo; mpulidde ettutumu lyo Ayi Mukama, ne ntya. Bizze buggya mu nnaku zaffe, bimanyise mu biro bino, era mu busungu jjukira okusaasira.” Kaabakuuku 3:2\nOluwombo lwaffe leero lulimu ebirungo okuva mu Kaabakuuku 1-3.\nEkitabo kino kyawandiikibwa mu biiro Abababulooni bwe baali nga bebafuga abantu ba Yuda era baali bakoleddwako ebikolwa eby’ettima n’eby’obukambwe.\nBwetujjako akawuwo, tulaba nga Kaabakuuku yeemulugunya eri Mukama. Agamba nti,\n“Ayi Mukama, ndituusa ddi okukukaabirira naye nga tompuliriza? Lwaki nkukaabirira nti, “Ebikolwa eby’obukambwe bimpitiriddeko,” naye n’otonnyamba?” Kaabakuuku 1:2\nWabula okuddamu kwa Mukama kulaga nti ebyali biriwo byonna, gwali mulimugwe. Era Mukama agamba nti,\n“Kubanga laba, nkuyimusiza Abakaludaaya, eggwanga eryo eririna ettima era ekkambwe, ababunye ensi eno n’eri nga bawamba amawanga agatali gaabwe.” Kaabakuuku 1:6\n“Ba ntiisa, batiibwa, be beetekera amateeka gaabwe era bagassa mu nkola, nga balwanirira ekitiibwa kyabwe.” Kaabakuuku 1:7\nBwe tweyongerayo, nnabbi Kaabakuuku ayongera okwemulugunya.\n“Ayi Mukama toli wa mirembe na mirembe, ggwe Mukama Katonda wange, si ggwe Mutukuvu wange?” Kaabakuuku 1:12\n“Amaaso go gajjudde obulongoofu tegatunula ku kibi, so toyinza kugumiikiriza bukyamu. Kale lwaki ogumiikiriza ab’enkwe, n’osirika ng’omubi amalirawo ddala omuntu amusinga obutuukirivu?” Kaabakuuku 1:13\nEra Mukama addamu nti,\n“Wandiika okwolesebwa okwo. Kuwandiike bulungi ate omubaka gwe banaatuma, akutwale bunnambiro.” Kaabakuuku 2:2\n“Kubanga okwolesebwa okwo kujja mu kiseera kyakwo ekigere. Kwogera ku by’enkomerero ate si kwa bulimba. Bwe kunaaba ng’okuluddewo, mukulindirire, kujja kutuukirira, tekugya kulwa. “ Kaabakuuku 2:3\n“Laba oyo ow’emmeeme eteri nnongoofu wa kugwa… “ Kaabakuuku 2:4a\n“Naye omutuukirivu aliba mulamu olw’okukkiriza kwe. “ Kaabakuuku 2:4b\n“Omwenge mulimba guleetera omuntu amalala, ate taguwummulako. Ate olwokubanga gwa mululu ng’emagombe, mu butakkuta gufaanana okufa. Era okufaanana ng’olumbe, tegukkuta, amawanga gonna gugeekuŋŋanyizaako ne gugafuula abasibe.” Kaabakuuku 2:5\nEra ku boonoonyi kyogerwa nti,\n“Zimusanze oyo eyeyongeza ebitali bibye! Oyo eyeetuumako obugagga obuva mu nguzi!” Kaabakuuku 2:6\n“Zimusanze oyo azimbira amaka ge ku bikolwa ebibi, azimba ekisu kye waggulu, okwekuuma obutatuukwako kabi!.” Kaabakuuku 2:9\n“Zimusanze oyo azimba ekibuga n’omusaayi, atandika ekibuga n’obutali butuukirivu.” Kaabakuuku 2:12\nEra kibuuzibwa nti,\n“Tekyategekebwa Mukama ow’Eggye nti okutegana kw’abantu nku buku za muliro, n’amawanga geemalamu ensa olw’ebintu ebitaliimu?” Kaabakuuku 2:13\n“Kubanga ensi erijjula okumanya ekitiibwa kya Mukama, ng’amazzi bwe ganjaala ku nnyanja.” Kaabakuuku 2:14\n“Zimusanze oyo awa baliraanwa be ekitamiiza n’akibafukira okuva mu kita n’abawa banywe okutuusa lwe batamiira asobole okutunuulira ensonyi zaabwe!” Kaabakuuku 2:15\nKu Mukama kyogerwa nti,\n“Naye Mukama ali mu yeekaalu ye entukuvu: ensi zonna zisirikirire mu maaso ge.” Kaabakuuku 2:20\nBwe tweyongerayo, nnabbi Kaabakuuku asaba nti,\n“Katonda yajja ng’ava e Tamani, Omutukuvu oyo ng’ava ku lusozi Palani. Ekitibwa kye kyatimbibwa ku ggulu, ensi n’eryoka ejjula ettendo lye.” Kaabakuuku 3:3\n“Okumasamasa kwe ne kulyoka kubeera ng’enjuba evaayo. Ebimyanso byayakanga okuva mu mukono gwe, era omwo mwe mwasinziiranga amaanyi ge ag’ekitalo.” Kaabakuuku 3:4\n“Kawumpuli ye yakulembera, Endwadde endala zinaamutta ne zigoberera.” Kaabakuuku 3:5\n“Watambula okuyita mu nsi ng’ojjudde ekiruyi, wasambirirasambirira amawanga mu busungu bwo.” Kaabakuuku 3:12\n“Wavaayo oleetere abantu bo obulokozi, olokole gwe wafukako amafuta.” Kaabakuuku 3:13\nBwe tweyongerayo, Kaabakuuku asanyukira mu Mukama. Era agamba nti,\n“Naye nnaalindirira n’obugumiikiriza olunaku olw’okulabiramu ennaku bwe lulijjira eggwanga eritulumba.” Kaabakuuku 3:16b\n“Wadde omutiini tegutojjera, so n’emizabbibu nga tegiriko bibala, amakungula g’emizeeyituuni ne gabula, ennimiro ne zitabala mmere n’akamu, endiga nga ziwedddemu mu kisibo, nga n’ente tezikyalimu mu biraalo, kyokka ndijaguliza Mukama, ne nsanyukira mu Katonda omulokozi wange.” Kaabakuuku 3:17-18\n“Mukama Katonda, ge maanyi gange; afuula ebigere byange okuba ng’eby’empeewo, era ansobozesa okutambulira mu bifo ebigulumivu.” Kaabakuuku 3:19\nAyi Katonda,… gw’oleeta obulokozi mu nsi\nFeatured March 3, 2020 March 3, 2020 rgkisenyi Leave a comment\n“Ggwe wateekawo ensalo z’ensi; ggwe wakola ebiro eby’ekyeya n’eby’obutiti.” Zabbuli 74:17\nEkijjulo kyaffe leero kijjudde ebya ssava okuva mu Yeremiya 35-40; Psalm 74 & 79\nBwetusosotoola, mu kibego ekisooka tulaba nga Mukama alagira Yeremiya agende eri ekika ky’Abalekabu akiyite bajje mu kisenge ky’ennyumba ya Mukama abawe wayini banywe. Wabula tulaba nga bamudamu nti,\n“Tetujja kunywa wayini kubanga jjajjaffe Yonadabu mutabani wa Lekabu yatulagira nti, ‘Tewabanga n’omu ku mmwe wadde abaana bammwe anywanga wayini. Era temuzimbanga ennyumba, wadde okusiganga ensigo wadde okusimba emizabbibu; temubanga na bintu bino byonna, naye mubeeranga mu weema zokka. Olwo munaawangaliranga mu nsi gye munaaberangamu.'” Yeremiya 35:6-7\nAwo nno, Mukama kyava ayogera eri abantu ba Yuda n’ab’omu Yerusaalemi nti,\n“Temuyinza kubaako kye muyiga, ne mugondera ebigambo byange? Yonadabu mutabani wa Lekabu yalagira batabani be obutanywa wayini n’ekiragiro kino kyakumibwa.” Yeremiya 35:13b-14a\n“Okutuusa ne leero tebanywa wayini, kubanga baagondera etteeka lya jjajjaabwe. Naye njogedde nammwe emirundi mingi, naye temuŋŋondedde.” Yeremiya 35:14b\nEra ayongerako nti,\n“‘Emirundi mingi, natuma abaddu bange bonna bannabbi gye muli.’ babagamba nti, ‘Buli omu ku mmwe ateekwa okuva mu makubo ge amabi akyuse ebikolwa bye, muleme kugoberera bakatonda balala okubaweereza, mulyoke mubeere mu nsi gye nabawa ne bajjajjammwe.’ Naye temwanfaako wadde okumpuliriza. “ Yeremiya 35:15\nEra Mukama kyava ayogera nti,\n“Muwulirize, ŋŋenda kuleeta ku Yuda ne ku buli muntu yenna atuula mu Yerusaalemu buli kibonoobono kye naboogerako. Nayogera nabo, naye tebampuliriza; nabayita, naye tebanziramu.” Yeremiya 35:17\nEra Mukama nayogera ku nnyumba y’Abalekabu nti,\n“Yonadabu mutabani wa Lekabu talirema kuba na mwana we alimpereza.” Yeremiya 35:19b\nBwe tweyongerayo, Mukama agamba Yeremiya nti,\n“Twala omuzingo gw’empapula oguwandiikeko ebigambo byonna bye njogedde naawe ebikwata ku Isirayiri, ne Yuda n’amawanga gonna okuva mu biseera bye natandika okwogera naawe okuva ku bufuzi bwa Yosiya okutuusa kaakano.” Yeremiya 36:2\nEra nga ekigendererwa kyali nti,\n“Oboolyawo abantu ba Yuda bwe banaawulira ku bikangabwa bye ntegeka okubateekako, buli omu ku bo anaakyuka okuleka amakubo ge amabi, ndyoke mbasonyiwe ebibi byabwe n’obutali butuukirivu bwabwe.” Yeremiya 36:3\nWabula kubanga Yeremiya yali yaganibwa okugenda mu nnyumba ya Mukama, atuuma Baluki mutabani wa Neriya nti,\n“Kale laga mu nnyumba ya Mukama ku lunaku olw’okusiiba osomere abantu ebigambo bua Mukama ebiri ku muzingo by’owandiise nga njogera. Bisomere abantu ba Yuda bonna abava mu bibuga byabwe. Oboolyaawo banaaleeta okwegayirira kwabwe eri Muka, era buli omu anaava mu makubo ge amabi, kubanga obusungu n’ekiruyi Mukama by’agambye okutuusa ku bantu bano binene nnyo.” Yeremiya 36:6-7\nEra tulaba nga Mikaaya abuuliira abakungu bye yaali awulidde Baluki asomera abantu okuva ku muzingo. Era tulaba nga batumya Baluki wamu n;omuzingo agubasomere. Era tulaba nga basalawo okutegeeza kabaka ebigambo ebyo. Era tulaba kabaka ng’atuma Yekudi okuleeta omuzingo okuva ew’omuwandiisi era n’ebagumusomera. Kigambibwa nti,\n“Buli Yekudi lwe yasomangako empapula ssatu oba nga nnya ez’omuzingo, kabaka ng’azisala n’akambe k’omuwandiisi n’azisuula mu muliro okutuusa omuzingo gwonna lwe gwajjirira mu muliro.” Yeremiya 36:23\nEra tulaba nga kabaka alagira okukwatibwa kwa Baluki ne Yeremiya, wabula Mukama yaali abakwese. Era Mukama ayogera eri Yeremiya nti,\n“Twala omuzingo omulala oguwandiikeko ebigambo byonna ebyali ku muzingo ogwasooka, YEkoyakimu kabaka wa Yuda gwe yayokya.” Yeremiya 36:28\nBwe tweyongerayo, tulaba nga Nebukadduneeza kabaka w’e Babulooni afuula Zeddekiya mutabani wa Yosiya kabaka wa Yuda okuba kabaka wa Yuda.\nEra kitegezebwa nti,\n“Wabula ye wadde abakungu be wadde abantu ab’omu nsi tebaafaayo ku bigambo Mukama bye yali ayogedde ng’ayita mu nnabbi Yeremiya.” Yeremiya 37:2\nBwe tweyonegrayo tulaba nga Yeremiya bamukuba era ne bamusibira mu nnyumba ya Yonasaani omuwandiisi, gye baali bafudde ekkomera.\nWabula Zeddekiya atuywa Yeremiya era naleteebwa mu lubiri n’amubuliza mu kyama nti,\n“Olinayo ekigambo kyonna okuva eri Mukama?” Yeremiya n’addamu nti, “Weewaawo, ojja kuweebwayo eri kabaka w’e Babulooni.” Yeremiya 37:17b\nEra Yeremiya abuuza kabaka Zeddekiya nti,\n“Musango ki gwe nzizizza gy’oli oba eri abakungu bo oba abantu bano; mulyoke munteeke mu kkomera?” Yeremiya 37:18\nBwe tweyongerayo, Mukama agamba nti,\n“Buli muntu anaasigala mu kibuga kino ajja kufa ekitala, enjala oba kawumpuli, naye buli afuluma n’agenda eri Abakaludaaya ajja kuba mulamu.” Yeremiya 38:2\nEra tulaba ng’abakungu bagamba kabaka nga Yeremiya bwe yali asaana okuttibwa. Era Kabaka n’amuteeka mu ngalo zaabwe. Bwatyo Yeremiya nateekebwa mu kinnya. Wabula Ebedumeleki Omuwesiyopya, omu ku balawe b’omu lubiri lwa kabaka, bweyakiwulira, nasaba kabaka amukkirize okujja Yeremiya mi kinnya, era ne kikolebwa.\nBwe tweyongerayo tulaba Zeddekiya kabaka ng’atumya Yeremiya okudamu okumwebuuzaako. Era Yeremiya nategeeza kabaka Mukama kyagamba nti,\n“Singa weewaayo eri abakungu ba kabaka w’e Babulooni, ojja kukuumibwa bulungi tootuukibweko kabi konna, n’ekibuga kino tekijja kwokebwa; ggwe n’ab’omu maka go munaabeera balamu.” Yeremiya 38:17\nEra Zeddekiya kabaka agamba Yeremiya nti,\n“Tobuulirako muntu n’omu ku bye twogedde, bw’onookikola ojja kufa.” Yeremiya 38:24\nBwe tweyongerayo, tulaba nga Nebukadduneeza kabaka w’e Babulooni alumba Yerusaalemi era bwe wayitawo ebbanga ekisenge ky’ekibuga kyabotorwa. Era kabaka Zeddekiya n’abaserikale be bonna n’ebadduka mukibuga ekiro. Wabula eggye ly’Abakaludaaya ne libagoba era n’eribawamba.\nEra tulaba nga Nebukadduneeza aggyamu kabaka Zeddekiya amaaso.\nEra tulaba nga,\n“Nebuzaladaani omuduumizi w’eggye, n’aleka abamu ka bantu abaavu abaali batalina kantu, mu nsi ya Yuda; n’abawa ebibanja n’ennimiro z’emizabbibu.” Yeremiya 39:10\nEra Nebukadduneeza yawa omuduumizi ebiragiro ebikwata ku Yeremiya nti,\n“Mmutwale omulabirire: tomubonyaabonya wabula mukolere byonna by’ayagala.” Yeremiya 39:12\nEra Mukama awa Yeremiya ekigambo kya Ebedumeleki Omuwesiyopya nti,\n“Naye ndikuwonya ku lunaku olwo…toliweebwayo eri abo b’otya. Ndikuwonya; tolittibwa, olisigala ng’oli mulamu, kubanga onnesiga, bw’ayogera Mukama.” Yeremiya 39:17\nEwalala mu Zabbuli ya Asafu eya 74, tulaba okwebuuza nti,\n“Ayi Katonda, lwaki otusuulidde ddala ennaku zonna? Obusungu bwo lwaki bunyookera ku ndiga z’omu ddundiro lyo?” Zabbuli 74:1\nEra tulaba okwongera ku mbeera ya Sayuuni bwe yaali. Ekibuga kyali kyononeddwa, ewatukuvu waali wookeddwa.\nWabula Asafu ayogera nti,\n“Naye ggwe, Ayi Katonda, oli Kabaka wange wa dda; gw’oleeta obulokozi mu nsi.” Zabbuli 74:12\nEra ku Katonda kyogerwa nti,\n“Ggwe wazibukula ensulo n’emyala; ate n’okaza n’emigga egyakulukutanga bulijjo.” Zabbuli 74:15\n“Obudde bw’emisana bubwo, n’ekiro kikyo; ggwe wakola omwezi n’enjuba.” Zabbuli 74:16\n“Tokkiriza abo abajoogebwa okuwangulwa; era leka abaavu n’abeetaga batenderezenga erinnya lyo ennaku zonna.” Zabbuli 74:21\nEra Asafu agenda mumaaso ng’agamba nti,\n“Ayi Katonda omugabo gwo gulumbiddwa amawanga; boonoonye yeekaalu yo entukuvu ne Yerusaalemi kizikiriziddwa, ne kifuuka entuumo.” Zabbuli 79:1\n“Baliraanwa baffe batuyisaamu amaaso, era tufuuse ekisekererwa eri abo abatwetoolodde.” Zabbuli 79:4\nEra asaba nti,\n“Totubalira kibi kya bajjajjaffe; tukusaba oyanguwe okutusaasira kubanga tuli mu bwetaavu bungi nnyo.” Zabbuli 79:8\n“Tuyambe olw’ekitiibwa ky’erinnya lyo, Ayi Katonda ow’obulokozi bwaffe; otuwonye era otutangiririre olw’ebibi byaffe olw’erinnya lyo.” Zabbuli 79:9\n“Ayi Ayi Mukama, baliraanwa baffe abakuduulira, bawalane emirundi musanvu.” Zabbuli 79:12\n“Kale nno, ffe abantu bo era endiga ez’omuddundiro lyo, tulyoke tukutenderezenga emirembe gyonna.” Zabbuli 79:13\nFeatured February 14, 2020 February 17, 2020 rgkisenyi Leave a comment\n“Mumpite n’abayitaba ne mbalaga ebikulu ebitanoonyezeka bye mutamanyi.” Yeremiya 33:3\nEkijjulo kyaffe leero kijjudde ebya ssava okuva mu: Yeremiya 32-34.\nBwetujjako akawuwo, tulaba nga amaggye ga kabaka Nebukadduneeza ow’e Babulooni gazingizza Yerusalemi era nga ne Yeremiya asibiddwa kabaka Zeddekiya owa Yuda. Mukama Agamba nti,\n“Bwe munaalwanyisa Abakaludaaya, temujja kuwangula.” Yeremiya 32:5b\nEra tulaba nga Mukama agamba Yeremiya okugula ennimiro ya Kanameri mutabani wa Kojjaawe era nagigula.\nEra Mukama yalina obubaka bwe yaali ategeeza Isirayiri olw’ekyo kyeyagamba Yeremiya okukola. Obubaka bwali nti,\n“Ennyumba, n’ebibanja n’ennimiro ez’emizabbibu biriddamu okugulibwa mu nsi eno.” Yeremiya 32:15b\nEra Tulaba nga Yeremiya asaba nti,\n“Ayi Mukama Katonda, ggwe wakola eggulu n’ensi n’amaanyi go amangi ennyo ennyo, n’omukono gwo ogugoloddwa. Tewali kintu na kimu kikulema.” Yeremiya 32:17\n“Ayi Katonda ow’ekitalo era ow’amaanyi, ayitibwa Mukama Katonda ow’Eggye, ebigendererwa byo nga binene era n’ebikolwa byo nga bikulu. Amaaso go gatunulidde amakubo gonna ag’abantu, osasula buli muntu ng’enneeyisa ye bweri era ng’ebikolwa bye bwe biri.” Yeremiya 32:18b-19\nWabula Yeremiya bwe yaali nga akyasaba, ekigambo kya Mukama ne kimujjira nti,\n“Nze Mukama, Katonda w’abantu bonna. Eriyo ekinnema.” Yeremiya 32:27\nEra Mukama agenda mu maaso okutegeeza Yeremiya nga bwe yaali anatera okuwaayo ekibuga, okuwambibwa Abakaludaaya ne Nebukaduneeza kabaka w’e Babulooni. Era awa ensonga nti,\n“Abantu ba Isirayiri ne Yuda bye bakoze bibi byereere mu maaso gange okuva mu buvubuka bwabwe; era ddala abantu ba Isirayiri tebalina kirala kye bakoze wabula okunyiiza n’ebyo emikono gyabwe gye bikoze.” Yeremiya 32:30\n“Okuva ku lunaku lwe kyazimbibwa ne leero, ekibuga kino kindeetedde obusungu bungi n’ekiruyi, noolwekyo nteekwa okukiggya mu maaso gange.” Yeremiya 32:31\n“Banvaako ne bankuba amabega mu kifo ky’okuntunuulira; wadde nga nabayigiriza ne nkiddiŋŋana emirundi mingi naye tebaawuliriza wadde okufaayo eri okukangavvulwa.” Yeremiya 32:33\nWadde ng’ekibuga kyali kyakuwambibwa, Mukama asuubiza nti,\n“…ndibakomyawo mu kifi kino, mubeere n’emirembe. Era balibeera bantu bange, nange mbeere Katonda waabwe.” Yeremiya 32:37b-28\n“Ndibawa omutima gumu n’ekkubo limu, bantyenga emirembe gyonna, olw’obulungi bwabwe, n’obulungi bw’abaana baliddawo.” Yeremiya 32:39\n“Ndikola nabo endagaano eteriggwaawo: siribaleka era sirirekeraawo kubakolera birungi, era ndibassaamu omwoyo oguntya, baleme kuddayo kunvaako” Yeremiya 32:40\nBwe tweyongerayo ekigambo kya Mukama kijjira Yeremiya.\n“Bwati bw’ayogera Mukama, oyo eyakola ensi, Mukama eyagikola era n’agiteekawo, Mukama lye linnya lye:” Yeremiya 33:2\nEra Mukama ayongera okulambika ebisuubizo eby’okuddawo kwa Yuda. Era agamba nti,\n“Olwo ekibuga kino kirindetera okwongera okumanyika, n’essanyu, n’ettendo era n’ekitiibwa eri amawanga gonna ku nsi agaliwulira ebintu byonna ebirungi bye mbakolera; era balyewuunya bakankane olw’okukulaakulana n’emirembe gye nkiwa.” Yeremiya 33:9\nEra Mukama ayogera nti mu bibuga bya Yuda n’emunguudo za Yerusaalemi muliddamu okuwulirwa nate…\n“Amaloboozi ag’essanyu n’okujaguza, n’amaloboozi g’omugole ne bba, n’amaloboozi gaabo abaleeta ekiweebwayo eky’okwebaza eri ennyumba ya Mukama.” Yeremiya 33:11a\nEra amaloboozi galigamba nti,\n“Mu mwebaze Mukama Katonda ow’Eggye, kubanga Mukama mulungi; okwagala kwe kubeerera emirembe gyonna.” Yeremiya 33:11b\nEra Mukama ayogera ku kisuubizo ekirala nti,\n“Mu nnaku ezo era mu kiseera ekyo ndireeta Ettabi ettukuvu mu lunyiriri lwa Dawudi era alikola eby’amazima era ebituufu mu nsi.” Yeremiya 33:15\n“Lino lye linnya ly’aliyitibwa nti, Mukama Obutuukirivu bwaffe.” Yeremiya 33:16b\n“Bw’oba osobola okumenya endagaano yange n’emisana era n’endagaano yange n’ekiro, ne kiba nti emisana n’ekiro tebijja mu biseera byabyo ebyateekebwawo, awo endagaano yange ne Dawudi…eyinza okumenyebwa, Dawudi aleme kuddayo kuba na muntu wa mu nju ye okufuga ku ntebe ye ey’obwakabaka.” Yeremiya 33:20-21\n“Ndizzaawo nate emikisa gyabwe, era n’embakwatirwa ekisa.” Yeremiya 33:26c\nBwe tweyongeraryo Mukama ayogera kuddembe ly’abaddu nti,\n“Buli mwaka ogw’omusanvu buli omu ku mmwe ateekwa okuta Mwebbulaniya munne eyeetunda gy’ali. Bwakuweerezanga emyaka omukaaga, oteekwa okumuta agende.” Yeremiya 34:14\nNkwagadde n’okwagala okutaliggwaawo\nFeatured February 11, 2020 February 11, 2020 rgkisenyi Leave a comment\n“Nkwagadde n’okwagala okutaliggwaawo, kyenvudde nkusembeza gye ndi n’ekisa ekijjudde okwagala.” Yeremiya 31:3\nEkijjulo kyaffe leero kijjudde ebya ssava okuva mu Yeremiya 30-31.\nMukusosotola, Mukama ayogera nti,\n“Ennaku zijja, lwe ndikomyawo abantu bange Isirayiri ne Yuda okuva mu busibe, mbazzeeyo mu nsi gye nawa bajjajjaabwe babeere omwo.” Yeremiya 30:3\n“Ndi wamu nammwe era ndibalokola, wadde nga ndizikiriza ddala amawanga gye mbagobedde, siribazikiriza ddala mmwe.” Yeremiya 30:11a\n“Ndibakangavvula n’obwenkanya, siribaleka nga temubonerezebbwa n’akatono.” Yeremiya 30:11b\n“Ndizzaawo eby’obugagga by’eweema za Yakobo era mbeere n’ekisa ku kifo kyammwe kye mwabeerangamu.” Yeremiya 30:18a\n“Mu bo mulivaamu ennyimba ez’okwebaza era n’eddoboozi ery’okujaguza, ndibawa ekitiibwa tebalinyomebwa.” Yeremiya 30:19\n“Noolwekyo munaabeeranga bantu bange, nange n’abeeranga Katonda wammwe.” Yeremiya 30:22\n“Mu kiseera ekijja, ndiba Katonda w’ebika byonna ebya Isirayiri, era balibeera bantu bange.” Yeremiya 31:1\n“Abantu abawona ekitala baliraba ekisa mu ddungu. Ndijja n’empa Isirayiri ekiwummulo.” Yeremiya 31:2\nEra kitegezeebwa nti, Mukama yagamba nti,\n“Nkwagadde n’okwagala okutaliggwawo, kyenvudde nkusembeza gye ndi n’ekisa ekijjudde okwagala.” Yeremiya 31:3\n“Muyimbe n’essanyu olwa Yakobo muleekaanire waggulu olw’ensi esinga zonna.” Yeremiya 31:7\nEra kukukomyawo abantu be, Mukama agamba nti,\n“Ndibakulembera ku mabbali g’emigga mu kkubo eggolokofu mwe batalyesittalira kubanga nze Kitaawe wa Isirayiri, era Efulayimu ye mutabani wange omubereberye.” Yeremiya 31:9\nEra amawanga galagirwa okwegera ekigambo kya Mukama nti,\n“Oyo eyasaasaanya Isirayiri alibakuŋŋaanya era alirabirira ekisibo kye ng’omusumba w’endiga.” Yeremiya 31:10b\n“Balibeera ng’ennimiro efukiriddwa obulungi, era tebalyongera kulaba nnaku.” Yeremiya 31:12c\n“Okukaaba kwabwe ndikufuula essanyu; ndibawa emirembe n’essanyu okusinga ennaku.” Yeremiya 31:13\nEra Efulayimu awulirwa ng’akungubaga nti,\n“Wankangavvula ng’ennyana endalu era kaakano nkangavvuddwa. Nziza, n’akomawo gy’oli kubanga ggwe Mukama Katonda wange.” Yeremiya 31:18\n“Efulayimu si mwana wange omwagalwa, omwana wange gwe nsanyukira? Wadde nga ntera okumunenya naye nkyamujjukira. Noolwekyo omutima gwange gumuyaayaanira; nnina ekisa kingi gy’ali.” Yeremiya 31:20\nEra ku abo Mukama balikomyawo okuva mu busibe, agamba nti,\n“Abalumwa ennyonta ndibanywesa, nzizeemu amaanyi abazirika.” Yeremiya 31:25\n“…ndibalabirira nga bazimbibwa era nga basimbibwa.” Yeremiya 31:28b\nEra mubiro ebyo kigambibwa nti,\n“Buli muntu alifa olw’obutali butuukirivu bwe ye.” Yeremiya 31:30\n“Ekiseera kijja, lwe ndikola endagaano empya n’ennyumba ya Isirayiri era n’ennyumba ya Yuda.” Yeremiya 31:31\n“Eno y’endagaano gye nnaakola n’ennyumba ya Isirayiri mu kiseera ekyo… Nditeeka amateeka gange mu birowoozo byabwe, ne ngawandiika ku mitima gyabwe. Ndibeera Katonda waabwe, nabo balibeera bantu bange.” Yeremiya 31:33\n“Omuntu taliddayo kuyigiriza muliraanwa we, oba omusajja Muganda we ng’agamba nti, ‘Manya Mukama,’ Kubanga bonna balimmanya, okuva ku asokerwako wansi okutuuka ku akomererayo waggulu.” Yeremiya 31:34a\n“Kubanga ndisonyiwa obutali butuukirivu bwabwe n’ekibi kyabwe ne ssiddamu kukijjukira.” Yeremiya 31:34b\n“Oyo ateekawo enjuba okwaka emisana, n’alagira omwezi n’emmunyeenye okwaka ekiro, asiikuula ennyanja amayengo gaayo ne gawuluguma; Mukama Katonda ow’Egye lye linnya lye.” Yeremiya 31:35\nEkibego ekisembayo, Mukama agamba nti,\n“Okuggyako ng’eggulu lisobola okupimibwa n’emisingi gy’ensi wansi okunoonyezebwa, olwo lw’endigoba ezzadde lya Isirayiri olw’ebyo bye bakoze.” Yeremiya 31:37\nNnina enteekateeka ez’okubakulaakulanya, ez’okubawa essuubi era n’obulamu obw’omu maaso!\nFeatured January 29, 2020 rgkisenyi Leave a comment\n“Kubanga mmanyi enteekateeka ze nnina gye muli, enteekateeka ez’okubakulaakulanya so si okubakolako akabi, enteekateeka ez’okubawa essuubi era n’obulamu obw’omu maaso.” Yeremiya 29:11\nEmmeeza yaffe leero ejjudde ebya ssava okuva mu Yeremiya 26-29.\nBwetujjako akawuwo, Yeremiya aweebwa obubaka eri abantu ba Yuda ate era tulaba nga atiisibwatiisibwa okuttibwa.\nMukama agamba Yeremiya nti,\n“Bagambe byonna bye nkulagira; tobaako ky’olekayo. Oboolyawo banaawulira, buli muntu n’akyuka okuva mu makubo ge amabi. Olwo nejjuse nneme kubaleetako kikangabwa ntegeka olw’okwonoona kwabwe.” Yeremiya 26:2c-3\nEra Mukama ategeeza abantu ba Yuda okuyita mu Yeremiya nti,\n“Bwe mutampulirize ne mugoberera amateeka gange ge mbawadde, era bwe mutaawulirize bigambo bya baddu bange bannabi, be mbatumidde emirundi emingi wadde nga temubafuddeeko, ndifuula enju eno nga Siiro era n’ekibuga kino ng’ekintu eky’okukolimirwa mu mawanga ag’ensi.” Yeremiya 26:4-6\nWabula Yeremiya bwamala okwogera ebigabyo ebyamutumwa,\n…ne bamukwata ne bagamba nti, “Oteekwa okufa!…” Yeremiya 26:8d\nEra tulaba abakungu ba Yuda oluvanyuma lw’okuwuulira ebigambo ebyo, ne bambuka mu nnyumba ya Mukama. Era bakabona ne bannabbi ne bagamba nti,\n“Omusajja ono asaana kusalirwa musango gwa kufa kubanga ayogedde eby’obunnabbi ebibi ku kibuga kino. Mukiwulidde n’amatu gammwe gennyini.” Yeremiya 26:8d\nEra Yeremiya ayogera nga bwali mumikono gyabwe, era nti baddembe okumukolako kye balowooza nga kye kirungi era ekituufu. Wabula abakungu bagamba bakabona ne bannabbi nti,\n“Omusajja ono tasaana kusalirwa musango gwa kufa! Ayogedde naffe mu linnya lya Mukama Katonda waffe.” Yeremiya 26:16b\nEra tulaba Yeremiya ng’awolerezebwa era natattibwa.\nMukibego ekirala, Yeremiya aweebwa Mukama obubaka eri bakabaka ba Edomu, ne Mowaabu, ne Ammoni, ne Tuulo ne Sidoni… nti,\n“N’amaanyi gange amangi n’omukono ogugoloddwa natonda ensi n’abantu baamu n’ensolo ezigiriko, era ngiwa omuntu yenna gwe njagala. Kakaano ŋŋenda kuwaayo amawanga gammwe eri omuddu wange Nebukadduneeza kabaka w’e Babulooni, n’ensolo ez’omu nsiko nzija kuziteeka wansi we.” Yeremiya 27:5-6\nWabula Mukama ayogera ku mawanga oba obwakabaka obutaliwereza Nebukadduneeza nti,\n“…nzija kubonereza ensi eyo n’ekitala, n’ekyeya, ne Kawumpuli… okutuusa lwe ndigizikiriza n’omukono gwange.” Yeremiya 27:8b\nEra Mukama abalabula nti,\n“Noolwekyo bannabi bammwe, n’abalaguzi, n’abavvuunuzi b’ebirooto, temubawuliriza wadde abalogo wadde abafumu ababagamba nti, ‘temulibeera baddu ba kabaka w’e Babulooni.’” Yeremiya 27:9\nEra obubaka bwe bumu butegezebwa Zeddekiya kabaka wa Yuda. Era amulabula obutawuliriza bigambo bya bannabbi abagamba nti talibeera muddu wa kabaka w’e Babulooni. Era Yeremiya agamba bakabona n’abantu bonna nti,\n“Temubawuliriza. Muweereze kabaka w’e Babulooni, bubeere balamu.” Yeremiya 27:17\nBwe tweyongerayo tulaba kananiya nnabbi ow’obulimba. Era gyebiggweera, Yeremiya amugamba nti,\n“Wuliriza, Kananiya! Mukama tannakutuma naye ggwe owalirizza eggwanga lino okwesiga obulimba.” Yeremiya 28:15\nEra Mukama awa obubaka ku Kananiya nti,\n“Ndikumpi okukuggya ku nsi. Omwaka guno gwennyini ogenda kufa, kubanga oyigiriza abantu okujeemera Mukama.” Yeremiya 28:16\nMu kibego kyaffe ekisembayo, tulaba ebbaluwa eri abawaŋŋanguse. Eri abakadde, n’eri bakabona, ne bannabbi n’abantu bonna Nebukadduneeza be yali atutte mu buwaŋŋanguse. Mukama agamba nti,\n“Mwezimbire amayumba mutuule omwo; mulime ennimiro mulye ebibala byamu. Muwase muzaale abaana aboobulenzi n’aboobuwala; muwasize batabani bammwe abakazi, ne bawala bammwe mubafumbize, nabo bazaale abaana abalenzi n’abawala. Mweyongere obungi eyo, temukendeera.” Yeremiya 29:5-6\n“Era munoonye emirembe n’okukulaakulana kw’ekibuga gye mbatutte mu buwaŋŋanguse. Musabenga Mukama, ekibuga mukisabire kubanga bwe kikulaakulana nammwe mujja kukulaakulana.” Yeremiya 29:7\n“Emyaka nsanvu nga giweddeko e Babulooni, ndijja gye muli ntuukirize ekisuubizo kyange eky’ekisa mbakomyewo mu kifo kino.” Yeremiya 29:10\n“Awo mulimpita ne mujja ne munsaba, nange ne mbawulira… Mulinnoonya ne mundaba bwe mulinnoonya n’omutima gwammwe gwonna.” Yeremiya 29:12-13\nEkigambo kyange tekiri nga muliro?\nFeatured January 14, 2020 January 14, 2020 rgkisenyi Leave a comment\n“Nnabbi alina ekirooto ayogere ekirooto kye, n’oyo alina ekigambo kyange akyogere mu bwesigwa. Kubanga ebisusunku birina nkolagana ki n’eŋŋaano?” Yeremiya 23:28\nEkijjulo kyaffe leero kijjudde ebyassava okuva mu: Yeremiya 23-25.\nBwe tujjako akawuwo, Mukama Katonda ayogera nti,\n“Zibasanze abasumba abazikiriza era abasaasaanya endiga z’ekisibo kyange!” Yeremiya 23:1\n“Ennaku zijja, lwe ndiyimusiza Dawudi Ettabi ettukuvu, Kabaka alikulembera n’amagezi akole ebituufu eby’obwenkanya mu nsi,” Yeremiya 23:5\n“Mu mirembe gye, Yuda alirokolebwa ne Isirayiri alibeera mu mirembe. Lino lye linnya lye balimuyita: Mukama OBUTUUKIRIVU BWAFFE.” Yeremiya 23:6\n“Ensi ejjudde abenzi; olw’ekikolimo ensi esigadde nkalu era n’amalundiro g’omu ddungu meereere. Bannabbi bagoberera amakubo amabi era bakozesa obuyinza bwabwe mu butali bwenkanya.” Yeremiya 23:10\nEra Mukama Katonda agamba nti,\n“Nnabi ne kabona bombi tebalina Katonda, ne mu yeekaalu yange mbasanze nga bakoleramu ebibi… Noolwekyo amakubo gaabwe gajja kuseerera…” Yeremiya 23:11-12\n“Era ne mu bannabbi ba Yerusaalemi ndabye ekintu ekibi ennyo. Bakola eby’obwenzi ne batambulira mu bulimba. Bagumya abo abakozi b’ebibi ne wataba n’omu ava mu kwonoona kwe.” Yeremiya 23:14\nEra Ku bannabi Mukama agamba nti,\n“Temuwuliriza bannabbi bye babategeeza: Babajjuza essuubi ekyamu. Boogera ebirooto ebiva mu mitima gyabwe, so si ebiva mu kamwa ka Mukama Katonda.” Yeremiya 23:16\n“Situmanga bannabi bano songa bagenda badduka n’obubaka buno, era sogeranga nabo, songa bategeeza obunnabbi.” Yeremiya 23:21\n“Naye singa bayimirira mu maaso gange, bandibulidde abantu bange ebigambo byange, era bandibaggye mu makubo gaabwe amabi era ne mu bikolwa byabwe ebibi.” Yeremiya 23:22\nEra Mukama abuuza nti,\n“Ndi Katonda abeera okumpi wokka, so si abeera awala?… Omuntu ayinza okwekweka mu bifo eby’ekyama ne sisobola kumulaba?…Sijjuza eggulu n’ensi?” Yeremiya 23:23-24\nEra Mukama ayogera ku bannabbi aboogera eby’obulimba mu linnya lye nti,\n“Nnabbi alina ekirooto ayogere ekirooto kye, n’oyo alina ekigambo kyange akyogere mu bwesigwa. Kubanga ebisusunku birina nkolagana ki n’eŋŋaano.” Yeremiya 23:28\n“Ekigambo kyange tekiri nga muliro, ng’ennyondo eyasaayasa olwazi?” Yeremiya 23:29\n“Ddala ddala ndi mulabe w’abo abawa obunnabbi bw’ebirooto ebikyamu. Babyogera ne babuza abantu bange n’obulimba bwabwe obutaliimu, ate nga saabatuma wadde okubateekawo. Tebalina kye bayamba bantu bano n’akatono.” Yeremiya 23:32\nBwe tweyongerayo tulaba Mukama nga ayogera ku bawaŋŋanguse b’omu Yuda abatwalibwa mu nsi ey’Abakaludaaya nti,\n“Amaaso gange gajja kubalabirira olw’obulungi bwabwe, era nzija kubazimba era nneme kubamenyaamenya: nzija kubasimba nneme kubakuula.” Yeremiya 24:6\n“Ndibawa omutima bammanye, nti nze Mukama. Balibeera bantu bange, nange ndibeera Katonda waabwe, kubanga balidda gye ndi n’omutima gwabwe gwonna.” Yeremiya 24:7\nEra Bwetweyongerayo tulaba ekyaleta emyaka ensavu egy’obusibe,\n“Newaakubadde nga Mukama abaweerezza bannabbi be emirundi mingi, temuwulirizza wadde okufaayo.” Yeremiya 25:4\n“Naye temwampuliriza, mwansunguwaza n’ekyo kye mwakola n’emikono gyammwe, era ne mwereetera akabi.” Yeremiya 25:7\n“Ndibagobako eddoboozi ery’essanyu era n’okujaguza, eddoboozi ery’awasa omugole n’ery’omugole.” Yeremiya 25:10\n“Ensi eno yonna ejja kufuuka matongo, n’amawanga gano gajja kuweereza kabaka w’e Babulooni emyaka nsanvu.” Yeremiya 25:11\n“Naye emyaka ensanvu bwe giriggwako, ndibonereza kabaka w’e Babulooni n’eggwanga lye, ensi ya Babulooni lw’ekibi kyabwe, ngifuule matongo emirembe gyonna .” Yeremiya 25:12\nMukama ali nange ng’omulwanyi ow’entiisa\nFeatured January 10, 2020 rgkisenyi Leave a comment\nNaye Mukama ali nange ng’omulwanyi ow’entiisa… Yeremiya 20:11a\nEkijjulo kyaffe leero kijjudde ebya ssava okuva mu: Yeremiya 18-22.\nBwetujjako akawuwo, tulaba nga Mukama asindika nnabbi Yeremiya mu nnyumba y’omubumbi. Era ekigambo kya Mukama nekimujjira nga kigamba nti,\n“Okufaanana ng’ebbumba mu mukono gw’omubumbi, bwe mutyo bwe muli mu ngalo zange, ggwe ennyumba ya Isirayiri.” Yeremiya 18:6b\n“Ekiseera kyonna bwe nnangirira nti eggwanga oba obwakabaka bwa kusiguukululwa, okumenyebwa era n’okuzikirizibwa, era singa eggwanga lye nalabula lyenenya ebibi byalyo, olwo ndyejjusa ne sibatuusaako kabi ke nnali ŋŋambye okubakola.” Yeremiya 18:7-8\nEra Mukama alabula abantu ba Yuda nti,\n“Laba ntekateeka okubatuusaako ekikangabwa era nteesezza okubakola akabi. Kale muve mu makubo gammwe amabi, buli omu ku mmwe, mukyuse enneyisa yammwe n’ebikola byammwe.” Yeremiya 18:11\nWabula abantu ba Yuda bagenda mumaaso okukakanyala omutima. Mukama kyava agamba nti,\n“Ndibalaga mabega so si maaso gange ku lunaku olw’okulabirako ennaku.” Yeremiya 18:17b\nBwetweyongerayo, tulaba nga abantu ba Yuda bateesa okuwakanya Yeremiya. Ekintu kino kyanyiiza Yeremiya, era nasaba Mukama aleme okubasonyiwa ebyonoono byabwe.\nBwetweyongerayo Mukama ayogera nti,\n“Ndireeta ekikangabwa mu kifo kino ekiriwaawaaza buli kutu. Kubanga banvuddeko ekifo kino ne bakifuula ekya bakatonda abalala…” Yeremiya 19:3c-4a\nEra Yeremiya oluvanyuma ayimirira mu mbuga ya yeekaalu ya Mukama n’agamba abantu bonna nti,\n“Bwati bw’ayogera Mukama ow’Eggye, Katonda wa Isirayiri nti, ‘Muwulirize, ndireeta ku kibuga kino ne ku bubuga obukyetoolodde buli kikangabwa kyonna kye nakirangirirako, kubanga baakakanyaza ensingo zaabwe ne batagondera bigambo byange.’” Yeremiya 19:15\nBwetweyongerayo tulaba Yeremiya ng’akubibwa era n’asibibwa mu nvuba…\nEra Yeremiya yemulugunya nti,\n“Ayi Mukama, wannimba era n’ennimbibwa, wansinza amaanyi n’ompangula. Nvumibwa okuva ku makya okuzibya obudde, buli muntu ankudaalira.” Yeremiya 20:7\n“Kale ekigambo kya Mukama kindeetera kuvumwa na kusekererwa buli lunaku.” Yeremiya 20:8b\nNaye bwe ŋŋamba nti, “sijja kumwogerako oba okwongera okwogera mu linnya lye,” ekigambo kye mu mutima gwange kiri ng’omuliiro ogwaka, ogukwekeddwa mu magumba gange. Nkooye okukizibiikiriza era ddala sisobola. Yeremiya 20:9\nMikwano gyange bonna banninda ngwe, nga bagamba nti, “oboolyawo anasobya…” Yeremiya 20:10b\nWabula ayatula nti,\nNaye Mukama ali nange ng’omulwanyi ow’entiisa, kale abanjigganya kyebaliva bagwa ne bataddayo kuyimirira nebataddayo kuyimirira. Yeremiya 20:11a\nAyi Mukama Katonda ow’Eggye oyo agezesa abatuukirivu, alaba ebiri munda mu mitima era n’ebirowoozo, kale leka ndabe bw’obawoolerako eggwanga, kubanga ensonga zange nzitadde mu mikono gyo. Yeremiya 20:12\nMuyimbire Mukama Katonda. Mumuwe ettendo. Kubanga awonyezza obulamu bw’omunaku mu mikono gy’abo abakozi b’ebibi. Yeremiya 20:13\nEra Yeremiya yebuuza nti,\nLwaki nava mu lubuto okulaba emitawaana n’obuyinike era ennaku zange ne nzimala mu buswavu. Yeremiya 20:18\nBwetweyongerayo, Yeremiya addamu ababaka abaali bava ewa kabaka Zeddekiya kukulumbibwa kwa Nebukadduneeza okwali kwalagulwa. Era Yeremiya ayogera nti,\n‘Bwati Mukama bw’ayogera nti: Laba mbateereddewo ekkubo ery’obulamu era n’ekkubo ery’okufa. Buli anaasigala mu kibuga kino ajja kufa ekitala, oba enjala oba kawumpuli. Naye buli afuluma ne yeewaayo eri abakaludaaya ababazingizza, ajja kuba mulamu, era anaawonya obulamu bwe…’ Yeremiya 21:8-9\nEra Mukama ayogera eri ennyumba ya Yuda ey’obwakabaka, ngayagala basale emisango mu bwenkanya, era banunule ababa banyagiddwa ababanyigiriza obusungu bw buleme okuvaayo okubookya ng’omuliro.\nEra Mukama abanga nti tebeyinula. Ayogera nti,\nNzija kubabonereza ng’ebikolwa byammwe bwe biri, era ndikoleeza omuliiro mu kibira kyammwe, gwokye byonna ebikyetoolodde. Yeremiya 21:14\nBwetweyongerayo tulaba omusango eri bakabaka ababi. Era Mukama ayogera nti,\n“…Musale emisango egy’ensonga, mukole ebituufu. Anyagiddwako ebibye mu muggye mu mukono gw’oyo amujooga…” Yeremiya 22:3a\n“… Temukola kibi oba eby’obukambwe eri omugwira, newaakubadde nnamwandu so temuyiwa musaayi gw’abantu abataliiko musango mu kifo kino.” Yeremiya 22:3b\nEra ayogera nti,\n‘Naye bwe mutaagondera biragiro bino, nneelayirira ku lwange nti Ekifo kino kijja kufuuka matongo,’ Yeremiya 22:5\nEra Mukama ayogera ku butaali bwenkanya…\n“Naye amaaso gammwe n’emitima gyammwe biri ku magoba ag’obukuusa, ne ku kuyiwa omusaayi ogutaliiko musango ne ku kunyigiriza ne ku kunyaga.” Yeremiya 22:17\nAyi Mukama essuubi lya Isirayiri, bonna abakuvaako baliswala\nFeatured August 29, 2019 November 27, 2019 rgkisenyi Leave a comment\n“Ayi Mukama essuubi lya Isirayiri, bonna abakuvaako baliswala… kubanga bavudde ku Mukama, oluzzi olw’amazzi amalamu.” Yeremiya 17:13\nOmuwumbo gwaffe leero gulimu ebya ssava ebijjiddwa mu: Yeremiya 14-17\nMu kusosootoola, tulaba ekyeya n’enjala mu Yerusalemi. Era kyogerwa nti,\n“Wadde obutali butuukirivu bwaffe butulumiriza, Ayi Mukama, baako ky’okola olw’erinnya lyo. Kubanga tuzze ennyuma emirundi mingi, tukwonoonye nnyo.” Yeremiya 14:7\n“Ayi ggwe essuubi lya Isirayiri, Omulokozi waalyo mu biseera eby’okulabiramu ennaku, lwaki oli ng’omuyise mu nsi, ng’omutambuze asula ekiro ekimu.” Yeremiya 14:8\n“Ggwe, Ayi Mukama Katonda, oli wakati mu ffe, era tuyitibwa linnya lyo. Totuleka.” Yeremiya 14:9b\nWabula Mukama agamba Yeremiya nti,\n“Tosabira bantu bano kubeera bulungi.” Yeremiya 14:11\n“Newaakubadde nga basiiba, sijja kuwulira kukaaba kwabwe, era wadde bawaayo ebiweebwayo ebyokebwa n’ebiweebwayo eby’empeke, sijja kubikkiriza. Naye nnaabazikiriza n’ekitala, n’enjala ne kawumpuli.” Yeremiya 14:12\nWabula bwe tweyongerayo tulaba okwegayirira. Kyogerwa nti,\n“Ayi Mukama tukkiriza ebibi byaffe era n’obutali butuukirivu bwa bajjajjaffe, kubanga ddala twayonoona gy’oli.” Yeremiya 14:20\n“Olw’erinnya lyo totugoba, tovumaganyisa ntebe yo ey’obwakabaka ey’ekitiibwa. Jjukira endagaano gye wakola naffe, togimenya, gituukirize.” Yeremiya 14:21\nEra omwegayirizi yebuuza era ne yeddamu,\n“Waliwo ku bakatonda ababajje banaggwanga asobola okutonnyesa enkuba? Eggulu ku bw’alyo lisobola okuleeta enkuba? Nedda, wabula ggwe, Ayi Mukama Katonda waffe. Noolwekyo essuubi lyaffe liri mu ggwe, kubanga ggwe okola bino byonna” Yeremiya 14:22\nBwe tweyongerayo tulaba Yeremiya nga yeekaabirako eri Mukama. Agamba nti,\n“Ayi Mukama ggwe omanyi byonna. Nzijukira ondabirire. ” Yeremiya 15:15\n“Ebigambo byo bwe byanzijjira, ne mbirya, byali bya ssanyu era okujaguza kw’omutima gwange.” Yeremiya 15:16\n“Bwe muneenenya, ndibakomyawo musobele okumpeereza; bwe mulyogera ebigambo esibaana so si ebitasaanidde, bulibeera boogezi bange. Leka abantu bano be baba bajja gy’oli, so si ggwe okugenda gye bali.” Yeremiya 15:19\n“Balikulwanyisa naye tebalikuwangula, kubanga ndi naawe, okununula, n’okukulokola.” Yeremiya 15:20b\nBwe tweyongerayo, Mukama ayogera ku kabi akali kagenda okutuuka ku Isirayiri. Era nagaana Yeremiya okuwasa.\n“Amaaso gange galaba buli kyebakola, tebinkwekeddwa wadde obutali butuukirivu bwabwe okunkwekebwa.” Yeremiya 16:17\n“Ndibasasula olw’obutali butuukirivu bwabwe n’olwekibi kwabwe emirundi ebbiri.” Yeremiya 16:18\n“Ayi Mukama, amaanyi gange era ekigo kyange, ekiddukiro kyange mu biro eby’okulabiramu ennaku.” Yeremiya 16:19\n“Akolimiddwa oyo eyeesiga omuntu era eyeesiga omubiri okuba amaanyi ge, ear alina omutima oguva ku Katonda.” Yeremiya 17:5\n“Naye alina omukisa omusajja eyeesiga Mukama, nga Mukama ly’essubi lye. Ali ng’omuti ogusimbiddwa awali amazzi, ne gulandiza emirandira gyagwo ku mabbali g’omugga, nga wadde omusana gujja, tegutya n’amakoola gaagwo tegawotoka, so tegulyeralikirira mu mwaka ogw’ekyeya era teguliremwa kubala bibala.” Yeremiya 17:7-8\nEra ku mutima kyogerwa nti,\n“Omutima mulimba okusinga ebintu byonna, era gulwadde endwadde etawonyezeka, ani ayinza okugutegeera?” Yeremiya 17:9\n“Nze Mukama nkebera omutima, ngezesa emmeeme, okuwa buli muntu ng’amakubo ge bwe gali, ng’ebikolwa bye bwe biri.” Yeremiya 17:10\n“Mponya, Ayi Mukama, nange nnaawona, ndokola nange nnaalokoka, kubanga ggwe gwe ntendereza.” Yeremiya 17:14\nOmuntu si y’aluŋŋamya amakubo ge\nFeatured August 27, 2019 rgkisenyi Leave a comment\n“ Mmanyi Ayi Mukama Katonda ng’obulamu bw’omuntu si bubwe, omuntu si y’aluŋŋamya amakubo ge. Nnuŋŋamya…” Yeremiya 10:23, 24a\nEbyassava byaffe leero bigyiddwa mu: Yeremiya 10-13.\nMukwanjuluza, Mukama Katonda ayogera eri ennyumba ya Isirayiri nti,\n“Temugobereranga makubo g’amawanga oba okweralikirira obubonero obw’oku kuggulu, kubanga amawanga ge byeralikirira.” Yeremiya 10:2\nEra Mukama ayogera ku eri Isirayiri ku bakatonda b’amawanga nti,\n“Tobatya, tebayinza kukukola kabi konna, wadde okukola akalungi n’akamu.” Yeremiya 10:5b\nWabula kyogerwa ku Katonda w’eggulu nti,\n“Naye Mukama ye Katonda ddala, ye Katonda omulamu, era Kabaka ow’emirembe gyonna. Bwasunguwala ensi ekankana, amawanga tegasobola kugumira busungu bwe” Yeremiya 10:10\nEra Mukama agamba Yeremiya okwogera nti,\n“Bakatonda abataakola ggulu na nsi ba kuzikirira bave kun nsi ne wansi w’eggulu.” Yeremiya 10:11\nWabula ku Mukama kyogerwa nti,\n“Oyo Katonda Omugabo gwa Yakobo tali ng’ebyo, ye mutonzi w’ebintu byonna, era owa Isirayiri, eggwanga ery’omugabo gwe, Mukama Katonda ow’Eggye lye linnya lye.” Yeremiya 10:16\nEra Ku basumba kyogerwa,\n“Kubanga abasumba bafuuse ng’ensolo tebakyebuuza ku Mukama. Noolwekyo tebakulaakulana era endiga zaabwe zonna zisaasaanye.” Yeremiya 10:21\nEra Yermiya asaba nti,\nEra Mukama ayogera eri abantu ba Yuda nti,\n“Akolimiddwa omuntu atagondera bigambo by’endagaano eno bye nalagira bakitammwe bwe nabaggya mu nsi y’e Misiri, okuva mu kikoomi ky’omuliro.” Yeremiya 11:3\n“Muwulire ebigambo by’endagaano era mubikole.” Yeremiya 11:6b\n“Okuva lwe naggya bajjajjammwe mu Misiri okutuusa leero, mbakutidde emirundi mingi nga mbagamba nti, muŋŋondere.” Yeremiya 11:7\nEra Mukama ayogera eri Yeremiya nti,\n“Noolwekyo tosabira bantu bano, tobakaabiririra wadde okubegayiririra kubanga siribawulira mu biro lwe baligwako akabi.” Yeremiya 11:14\nEra ku Mukama Yeremiya ayogera nti,\n“Naye ggwe Mukama Katonda ow’Eggye, alamula mu bwenkanya, agezesa omutima n’ebirowoozo, kandabe bw’obawoolera eggwanga, kubanga ggwe gwenkwasizza ensonga yange.” Yeremiya 11:20\nBwe tweyongerayo, Yeremiya ayogera nti,\n“Bulijjo oba mutuukirivu, Ayi Mukama Katonda, bwe nkuleetera ensonga yange. Noolwekyo nnaaleeta ensonga yange gy’oli.” Yeremiya 12:1a\nYerimiya abuuza nti,\n“Lwaki abakozi b’ebibi baba mu kwesiima? Lwaki abalimbalimba bonna baba mu bulamu obw’emirembe?” Yeremiya 12:1b\nWabula Mukama addamu nti,\n“Bw’oba owakana n’abaddusi b’embiro n’oggwaamu amaanyi oyinza otya okudduka n’embalaasi? Obanga mu nsi enterevu weesitadde n’ogwa bugwi, onoosolayo otya mu nsiko y’oku Yoludaani?” Yeremiya 12:5\nBwe tweyongerayo, Mukama ayogera n’ennaku nti,\n“Njabulidde ennyumba yange, ne ndeka omugabo gwange; mpaddeyo abo emmeeme yange b’eyagala, mu mikono gy’abalabe baabwe.” Yeremiya 12:7\n“Abantu bange be nalonda banfuukidde ng’empologoma eri mu kibira; empulugumira, noolwekyo mbakyaye.” Yeremiya 12:8\n“Basize eŋŋaano, ne bakungula amaggwa. Bakooyedde bwereere ne bataba na kebaggyamu. Bakwatiddwa ensonyi olw’ebibala bye bakunguddeyo, kubanga ebyo Mukama y’abikoze olw’obusungu bwe obungi.” Yeremiya 12:13\nWabula Mukama ayogera nti,\n“Naye nga mmaze okubasiguukululamu, ndibakwatira ekisa ne mbakomyawo buli omu eri omugabo gwe mu nsi ye.” Yeremiya 12:15\nEra Kigambibwa nti,\n“Mukama Katonda wo mugulumize nga tannaleeta kizikiza, nga ebigere byo tebinneesittala ku nsozi ezikutte ekizikiza. Musuubira ekitangaala, naye ajja okukifuulamu ekisiikirize eky’okufa akikyuse kibe ekizikiza ekikutte ennyo.” Yeremiya 13:16\nNze Mukama akola eby’ekisa n’eby’ensonga n’eby’obutuukirivu mu nsi\nFeatured June 11, 2019 June 11, 2019 rgkisenyi Leave a comment\n“Omusajja omugezi aleme kwenyumiririza mu magezi ge, oba omusajja ow’amaanyi okwenyumiririza mu maanyi ge oba omugagga mu bugagga bwe. Naye leka oyo eyeenyumiriza yeenyumirizenga mu kino: antegeera era ammanyi, nti nze Mukama akola eby’ekisa n’eby’ensonga n’eby’obutuukirivu mu nsi, kubanga mu byo mwensanyukira.” Yeremiya 9:23-24\nEkijjulo kyaffe leero kijjudde ebya ssava okuva mu: Yeremiya 7-9.\nBwetujjako akawuwo, tulaba nga Mukama ow’Eggye, Katonda wa Isirayiri ayogeera eri abantu ba Yuda okuyita mu nnabbi Yeremiya. Agamba nti,\n“Mulongoose amakubo gammwe n’ebikolwa byammwe, nange ndibalekera ekifo kino ne mubeeramu.” Yeremiya 7:3b\n“Munabba ne mutta, ne mukola obwenzi ne mulayira eby’obulimba, ne mwoteza obubaane eri baali Baali, ne mutambula okugoberera bakatonda abalala be mutamanyanga; ne mulyoka mujja muyimirira mu maaso gange mu nnyumba eno, eyitibwa Erinnya lyange, ne mugamba nti, ‘Tuli bulungi, tuli bulungi,’ ne mulyoka mukola eby’emizizo byonna?” Yeremiya 7:9-10\n“Mulowooza nti ennyumba eno eyitibwa ennyumba yange, mpuku y’abanyazi?” Yeremiya 7:11\nEra Mukama agamba Yeremiya nti,\n“Noolwekyo tosabira bantu abo wadde okubegayirira okubawolereza, kubanga sikuwulire.” Yeremiya 7:16\nEra Mukama kyava agamba nti,\n“Laba obusungu bwange n’ekiruyi kyange bijja kufukibwa ku kifo kino, ku bantu ne ku nsolo, ku miti egy’omu ttale era ne ku bibala eby’omu ttaka; bujja kubuubuuka era tebujja kukoma.” Yeremiya 7:20\nEra Mukama ajjukiza kyeyalagira abaana ba Isirayiri nga baava e Misiri nti,\n“Muŋŋondere, nange nnaabeera Katonda wammwe, nammwe munaabeera bantu bange. Mutambulire mu makubo gonna ge mbalagira, mulyoke mubeere bulungi.” Yeremiya 7:23\nWabula Mukama agamba nti Isirayiri teyamuwuliriza wadde okumusaako omwoyo. Era Mukama agamba Yeremiya abagambe nti,\n“Lino ly’eggwanga eritagondera Mukama Katonda waalyo oba okufaayo ku kugololwa. Amazima gabulawo, tegali ku mimwa gyabwe.” Yeremiya 7:28\n“Omuntu bw’agwa, tayimuka? Oba omuntu bwava mu kkubo ettuufu, takyusa n’adda? Kale lwaki abantu bange bano banvaako ne bagendera ddala.” Yeremiya 8:4-5\n“Bonna ba mululu okuva ku asembayo wansi okutuuka ku akomererayo waggulu, nnabbi ne kabona bonna balimba ne babba abantu.” Yeremiya 8:10b\nEra Mukama abuuza nti lwaki ensi eyonoonese ng’eddungu ne wataba agiyitamu. Addamu nti,\n“Kubanga balese amateeka gange, ge nabateekerawo. Tebaŋŋondedde wadde okugoberera amateeka gange.” Yeremiya 9:13\n“Omusajja omugezi aleme kwenyumiririza mu magezi ge, oba omusajja ow’amaanyi okwenyumiririza mu maanyi ge oba omugagga mu bugagga bwe. Naye leka oyo eyeenyumiriza yeenyumirizenga mu kino: antegeera era ammanyi, nti nze Mukama akola ebyekisa n’ebyensonga n’eby’obutuukirivu mu nsi, kubanga mu byo mwensanyukira.” Yeremiya 9:23-24\nBuuza ekkubo eddungi gye liri, era otambulire omwo\nFeatured June 7, 2019 June 10, 2019 rgkisenyi Leave a comment\n“Yimirira mu masaŋŋanzira otunule. Buuza amakubo ag’edda, buuza ekkubo eddungi gye liri, era otambulire omwo, emmeeme yammwe erifuna ekiwummulo.” Yeremiya 6:16\nEkijjulo kya leero kijjudde ebirungo okuva mu: Yeremiya 4-6.\nBwetujjako akawuwo, Mukama Katonda agamba Yeremiya nti,\n“Bw’oba odda, ggwe Isirayiri,” bw’ayogera Mukama, “eri nze gy’olina okudda.” Yeremiya 4:1\n“Mulime ennimiro zammwe ezitali nnime, temusiga mu maggwa. Mukoowoole Mukama, mweweeyo mutukuze emitima gyammwe…obusungu bwange buleme okubuubuuka ng’omuliro, olw’ebikolwa byammwe ebibi, ne wataba ayinza kubuzikiza.” Yeremiya 4:4\n“Ayi Yerusaalemi, naaza omutima gwo guve mu kukola ebibi olyoke olokolebwe. Olikomya ddi ebirowoozo ebibi?” Yeremiya 4:14\nEwalala okuzikirizibwa kulangirirwa era ne kyogerwa nti,\n“Empisa zammwe, n’ebikolwa byammwe bye bibaleeseeko bino. Kino kyekibonerezo kyammwe. Nga kya bulumi. Nga kifumita omutima.” Yeremiya 4:18\n“Kubanga abantu bange basirusiru, tebammanyi. Baana abatalina magezi; abatategeera. Bakagezimunnyu mu kukola ebibi, tebamanyi kukola birungi.” Yeremiya 4:22\n“Dduka ogende eno n’eri mu nguudo za Yerusaalemi, tunulatunula olabe, noonya wonna we bakuŋŋaanira, bw’onoosanga omuntu omu bw’ati omwesimbu ow’amazima, nnaasonyiwa ekibuga kino.” Yeremiya 5:1\n“Mbasonyiwe ntya? Abaana bammwe banvuddeko ne balayirira bakatonda abatali bakatonda. Bwe nabaliisa ne bakkuta, badda mu kwenda, ne beekuŋŋaana ku nnyumba z’abenzi.” Yeremiya 5:7\n“Baali ng’embalaasi ennume ezikkuse ezitaamye, buli muntu ng’akaayanira muka munne.” Yeremiya 5:8\nEra Mukama ayogera kukulumbibwa kwa Yuda. Era agamba nti abantu bwe bebuuza lwaki, bakuddibwamu nti,\n“Nga bwe mwanvaako ne muweereza bakatonda abalala mu nsi yammwe, mujja kuweereza bakatonda abagwira mu nsi eteri yammwe.” Yeremiya 5:19b\nEra Mukama abogerako ng’abantu abalina omutima omwewagguze era omujeemu. Era abantu,\n“Abateekuba mu kifuba kugamba nti, ‘Tutye Mukama Katonda waffe agaba enkuba, eya ddumbi n’eya ttoggo, mu ntuuko zaayo; atugerekera ssabbiiti ez’okukunguliramu.’ ” Yeremiya 5:24\n“Obutali butuukirivu bwammwe bubibakwese ebibi byammwe bibaggyeeko ebirungi.” Yeremiya 5:25\n“Ekigambo eky’ekitalo era eky’ekivve kigudde mu nsi; Bannabbi bawa obunnabbi obw’obulimba, bakabona bafuhisa buyinza bwabwe ate abantu bange bwe batyo bwe bakyagala. Naye ku nkomerero munaakola mutya?” Yeremiya 5:30-31\n“Ndyogera eri ani gwe ndirabula? Ani alimpuliriza? Amatu gaabwe gagaddwa ne batasobola kuwulira. Ekigambo kya Mukama kiri nga kyakusesa gye bali, tebakisanyukira n’akamu.” Yeremiya 6:10\n“Kubanga okuva ku asembayo wansi okutuusa ku asingayo waggulu, buli omu alulunkanira kufuna. Nnabbi ne kabona bonna boogera eby’obulimba.” Yeremiya 6:13\n“Bakwatibwa ensonyi olw’ebikolwa byabwe eby’emizizo? Nedda. Tebakwatibwa nsonyi n’akatono.” Yeremiya 6:15\nNakumanya bwe nnali sinnakubumba mu lubuto lwa maama wo\nFeatured May 17, 2019 rgkisenyi Leave a comment\n“Abantu bange bakoze ebibi bibiri, banvuddeko nze ensulo ey’amazzi amalamu ne beesimira ettanka ez’omu ttaka, ettanka ez’omu ttaka ezirimu enjatika ezitanyweeramu mazzi.” Yeremiya 2:13\nEbyassava byaffe leero bigyiddwa mu: Yeremiya 1-3.\nMukwanjuluza, Mukama Katonda agamba Yeremiya nti,\n“Nakumanya bwe nnali sinnakubumba mu lubuto lwa maama wo; nga tonnava mu lubuto n’akutukuza. Nakulonda okubeera nnabi eri amawanga.” Yeremiya 1:5\nWabula tulaba nga Yeremiya agezaako okwekwasa nga bwatamanyi kwogera era nga bweyali omwana omuto. Mukama amutegeeza nti,\n“Toyogera nti , ‘Ndi mwana bwana;’ kubanga yonna gye nnaakutumanga gy’onoogendanga, era byonna bye nnaakulagiranga by’onooyogeranga.” Yeremiya 1:7\n“Tobatyanga kubanga nze ndi naawe okukuwonya.” Yeremiya 1:8\nEra Mukama ategeeza Yeremiya nti,\n“Leero nkutaddewo okuba n’obuyinza ku mawanga era ne ku bwakabaka. Okusimbula n’okumenya, okuzikiriza n’okuwamba; okuzimba n’okusimba.” Yeremiya 1:10\nEra Mukama ategeza Yeremiya nti,\n“Era ndibonereza abantu bange olw’ebibi byabwe byonna, kubanga banvaako ne booteeza obubaane eri bakatonda abalala, era ne basinza ebibajje bye beekolera n’emikono gyabwe.” Yeremiya 1:16\nWabula Mukama Katonda alagira Yeremiya okwetegeka, ayimirire abuulire byonna Mukama bya mulagira. Era Mukama agamba Yeremiya nti,\n“Leero nze nkufudde ekibuga ekiriko enkomera ez’amaanyi, era empagi ey’ekyuma, era bbugwe ow’ekikomo eri ensi yonna …” Yeremiya 1:18\n“Balirwana naawe naye tebalikuwangula; kubanga nze di wamu naawe okukununula,” Yeremiya 1:19\nBwe tweyongerayo, tulaba nga Isirayiri eva ku katonda. Era Mukama atuuma Yeremiya okulangirira Mukama byayogera nti,\n“Nzijukira okwewayo kwe weewaayo ng’okyali muto, engeri gye wanjagalamu nga twakafumbiriganwa, wangoberera mu ddungu mu nsi etali nnime.” Yeremiya 2:2\n“Isirayiri wali mutukuvu wa Mukama, ebibala ebibereberye ebyamakungula ge; bonna abaakulyangako nga bazzizza omusango, akabi nga kabatuukako,” Yeremiya 2:3\nEra Mukama abuuza ezzadde lya Yakobo nti,\n“Kibi ki bakitammwe kye bansangamu ne banvaako ne bagenda ewala ennyo bwe batyo? Baagoberera ebifaananyi byabakatonda abakole n’emikono…” Yeremiya 2:5\n“Ne batagamba nako nti; Ali ludda wa Mukama eyatuggya mu nsi y’e Misiri; eyatuyisa mu lukoola, mu nsi ey’amalungu n’obunnya, mu nsi enkalu n’ekisiikirize eky’okufa, munsi omutali muntu n’omu, so n’omuntu yenna mw’atayinza kuyita?” Yeremiya 2:6\n“Waali wabaddewo eggwanga erikyusa bakatonda baalyo, wadde nga si bakatonda, naye nga bitaliimu? Naye abantu bange baawaanyisa ekitiibwa kyabwe n’ebitagasa.” Yeremiya 2:11\nEra mukama ayogera ku kyavirako akabi akagwa ku Isirayiri nti,\n“Si ggwe weeretedde bino ng’ova ku Mukama Katonda wo, eyakukulembera akulage ekkubo?” Yeremiya 2:17\n“Ebibi byo byennyini bye biri kubonereza, n’okudda kwo emabega kwe kulikusalira omusango. Kale lowooza era otegeere nga bwe kiri ekibi era eky’omutawaana gy’oli bw’ova ku Mukama Katonda wo, n’oba nga tokyantya,” Yeremiya 2:19\nEra tulaba okubonerezebwa kwa Isirayiri olw’okusinza bakatonda abalala. Era Mukama ayogera nti,\nNg’omubbi bw’aswala ng’akwatiddwa, n’ennyumba ya Isirayiri bw’eswala bw’etyo, … nga bagamba emiti nti, “Ggwe kitange,” era n’ejjinja nti, “Ggwe wanzaala.” Bankubye amabega, naye bwe balaba ennaku bankaabirira nti, “Yimuka ojje otulokole. ” Yeremiya 2:26-27\n“Abaana bammwe nababonereza naye nga bwerere, tebakkiriza kugololwa. Mmwe bennyini ne mwettira bannabbi bammwe ng’empologoma bw’etta.” Yeremiya 2:30\nEra Mukama abuuza,\n“Omuwala omuto ayinza okwerabira ebikomo, oba omugole okwerabira ekyambalo kye? Naye ng’ate abantu bange bannerabidde.” Yeremiya 2:32\nBwe tweyongerayo tulaba Mukama ng’ayita Yuda omukazi atali mwesigwa. Era agamba nti,\n“Oyonoona ensi n’obwenzi bwo n’ekibi kyo.” Yeremiya 3:2b\n“Noolwekyo enkuba kyevudde eziyizibwa, n’ekuba eya ttoggo n’etetonnya. Naye era otemya nga malaya tokwatibwa nsonyi.” Yeremiya 3:3\nWabula tulaba Mukama ng’awa Yeremiya obubaka buno eri Isirayiri,\n“’Komawo ggwe Isirayiri eyanvaako,’ bw’ayogera Mukama. ‘Siribatunuuliza busungu kubanga ndi wakisa,’ bw’ayogera Mukama; ‘Sirisiba busungu ku mwoyo emirembe gyonna.” Yeremiya 3 :12\n“Mukkirize bukkiriza ekibi kyammwe, mwajeemera Mukama Katonda wammwe, mwasinza bakatonda abalala, wansi wa buli muti oguyimiridde, era ne mutaŋŋondera. ” Yeremiya 3:13\n“Era ndibawa abasumba abakola ng’omutima gwange bwe gwagala, abalibakulembera mu kumanya era ne mu kutegeera. ” Yeremiya 3 :15\n“Ebbanga lyonna Yerusalemi kiriyitibwa Entebbe ya Mukama ey’Obwakabaka, amawanga gonna mwe ganaakuŋŋaaniranga okumugulumiza Mukama mu Yerusaalemi era tebliddayo kugoberera mitima gyabwe minyoomi. ” Yeremiya 3:17\nEwalala Mukama ayita abantu be okwenenya,\n“Mukomweewo mmwe abantu abatali beesigwa, nnaabawonya ne mbafuula abeesigwa. ” Yeremiya 3:22\nEra Abantu baddamu nti,\n“Ddala mu Mukama Katonda waffe mwe muli obulokozi bwa Isirayiri. ” Yeremiya 3:23b\nMukama, ali naawe; tokyaddayo kutya kabi konna\nFeatured April 29, 2019 April 29, 2019 rgkisenyi Leave a comment\n“Mukama Katonda ali naawe, ow’amaanyi alokola: alikusanyukira, alikukkakkanyiza mu kwagala kwe, alikusanyukira n’okuyimba.” Zeffaniya 3:17\nEkijjulo kyaffe leero kigyiddwa mu: Zeffaniya 1-3.\nBwetujjako akawuuwo, Katonda ayogera nti,\n“Ndizikiriza ddala byonna okuva ku nsi. Ndizikiriza abantu wamu n’ensolo; ndizikiriza ebinyonyi eby’omu bbanga n’ebyennyanja; ababi balisigaza ntuumu ya kafalimbo; ndimalawo abantu okuva ku nsi.” Zeffaniya 1:2-3\nEra Mukama agamba ndi aligololera ku Yuda omukono gwe n’eku abo bonna abali mu Yerusaalemi;\n“Abo abadda emabega obutagoberera Mukama, wadde abo abatamunoonya newaakubadde okumwebuuzaako.” Zeffaniya 1:6\nEra Mukama ayogera kukubonereza kubalagajjavu,\n“Ne bwe balizimba ennyumba tebalizituulamu, era balisimba ennimiro ez’emizabbibu nazo tebalinywa wayini wamu.” Zeffaniya 1:13b\n“Munoonye Mukama, mmwe mwenna abawombeefu ab’omu nsi, abakola by’alagira; munoonye obutuukirivu n’obuwombeefu; mpozzi mulikwekebwa ku lunaku olw’obusungu bwe.” Zeffaniya 2:3\nEra ku Yuda Mukama agamba nti,\n“…Mukama Katonda waabwe alibalabirira, n’akomyawo obugagga bwabwe.” Zeffaniya 2:7c\nWabula Mukama ayogera kukuzikirizibwa kwa abamowaabu n’Abamoni. Ayongerako nti,\n“Eno y’eriba empeera yaabwe olw’amalala gaabwe, kubanga bavumye ne banyooma abantu ba Mukama Ayinzabyonna.” Zeffaniya 2:10\n“Mukama aliba wa ntiisa gye bali bw’alizikiriza bakatonda bonna ab’ensi. Amawanga gonna ag’oku mbalama zonna galimusinza, buli muntu ng’asinziira mu nsi ye.” Zeffaniya 2:11\nKu bujeemu bwa Yerusaalemi, Mukama agama nti,\n“Zikisanze ekibuga ekijooga, ekijeemu era ekyonoonefu! Tekigondera ddoboozi lya Mukama, wadde okukkiriza okubuulirirwa; tekyesiga Mukama; wadde okusemberera Katonda wakyo.” Zeffaniya 3:1-2\n“Mu biro ebyo ndirongoosa enjogera ey’amawanga; bonna balikoowoola erinnya lya Mukama, okumuweereza n’omwoyo gumu.” Zeffaniya 3:9\nEra Ku Isirayiri kyogerwa nti,\n“Naye ndireka wakati mu ggwe abantu abakakkamu era abeetoowaze, abo abesiga erinnya lya Mukama.” Zeffaniya 3:12\n“Mukama, ali naawe; tokyaddayo kutya kabi konna.” Zeffaniya 3:15b\nEra ku Isirayiri Mukama ayogerwa nti,\n“ndibafuula ettendo ne mbawa ekitiibwa mu nsi zonna gye baaswazibwa.” Zeffaniya 3:19b\n“Weewaawo ndibawa ekitiibwa n’ettendo mu mawanga gonna ag’omunsi zonna, bwe ndikomyawo obugagga bwammwe nga mulaba.” Zeffaniya 3:20b\nGood reads – Monthly\n1 Bassekabaka 1 Ebyomumirembe 2 Bassekabaka 2 Ebyomirembe 2 Ebyomumirembe 2 Samwiri Ababenjamini Abafirisuuti abakadde Abakessi Abaleevi abalindirira Abuneeri Akabu Akimereki Akisi Alinaawe Alooni Amafuuta amagoba Amakubo Amateeka amazzi amoni Amosi Asa Asafu Baali Babuloni Babulooni bajjajjammwe Bakabona bakatonda Balaki Balamu basinda Besirekemu Bowaazi Buggya buuza Damasiko Dawudi Debola Derira Ebibonerezo ebibuga ebyokuddukirangamu Ebijjulo Mu Gatonya Ebiragiro ebiro ebisusunku Ebisuubizo Ebiweebwayo Ebyabalamuzi Edomu eggulu ekibuga ekigambo ekikolimo Ekire Ekyamateeka Olwokubiri ekyoto embalaasi Emikisa Emirembe emmere empagi empologoma endagaano endwadde Engero ennimiro Ennyama ensalo Ensi Enteekateeka Eri Erikaana Erimereki Eriya essanyu essuubi etterekero eyakubumba Eŋŋendo za Yakobo ffeeza Finekaasi Gaza Gibyoni Gidyoni Gireyadi Goliyaasi Ibulaamu Ibulayimu Isaaya Kaana Kabaka Kafuumuulampawu (April) Kanani Kasambula Kiddukiro Kiisi Kizikiza Koola Lakabu Lekobowaamu Luusi Midiyaani Mikka Miryamu Mowaabu Mowaabu. Obwenzi mugabo Mukama Katonda mulamu muliro mulokozi Musa Muwakanya ne Mutunda Muzigo (May) Nakkumu nakoowoola Nawomi Ndibonereza Nebukadduneeza nkomerero nnaakuyambanga Nnabbi Obadiya obugagga Obujeemu obulamu Obulamu bwa Isaaka obulokozi Obutaliimu obutiti obutukuvu Obwakabaka Obwakabona Obweyamo okufa Okufuga Okujjukiza okukuula Okulagula okumenya okunyweza Okuwamba okuyimba okwagala okwegayirira Okwemulugunya Okwewaggula Okwewandiisa Olubereberye Oluwombo Oluyimba oluzzi Omubuulizi Omugabo omukazi omwegendereza omukisa omukwano omuliro Omusaayi omutemu omutima Omwagalwa Omwana Owoomukwano saddaaka Samusooni Samwiri Sawulo Sayuuni Seeba Sinaayi Sseeboaseka (June) Sulemaani Temusinzanga totya Ttuulo Weema WhyLugandaBible? Yakobo Yefusa Yekosafaati Yeriko Yerobowaamu Yerusalemi Yese Yezeberi Yobu Yona Yonasaani Yoswa Yowaabu Yusufu Zabbuli Zabbuli 91 Zeffaniya\n1 Bassekabaka (3)\n1 Ebyomumirembe (7)\n1 Samwiri (6)\n2 Bassekabaka (2)\n2 Ebyomumirembe (5)\n2 Samwiri (8)\nBayibuli April 2015 (9)\nBayibuli February 2015 (19)\nBayibuli January 2015 (31)\nBayibuli March 2015 (10)\nBayibuli May 2015 (5)\nBayibuli mu July (3)\nBayibuli mu July 2015 (1)\nBiyibulu mu June (4)\nDaily readings (2)\nEkyamateeka Olwokubiri (3)\nKirungi omuntu okulindirira obulokozi bwa Mukama n’obukkakkamu May 1, 2020\nMukama alituukiriza ekigendererwa kye April 19, 2020\nNdimenya bye nazimba, nkuule bye nasimba…! April 11, 2020\nAyi Mukama, mu busungu jjukira okusaasira! March 18, 2020\nAyi Katonda,… gw’oleeta obulokozi mu nsi March 3, 2020\nMumpite n’abayitaba February 14, 2020\nNkwagadde n’okwagala okutaliggwaawo February 11, 2020\nNnina enteekateeka ez’okubakulaakulanya, ez’okubawa essuubi era n’obulamu obw’omu maaso! January 29, 2020\nEkigambo kyange tekiri nga muliro? January 14, 2020\nMukama ali nange ng’omulwanyi ow’entiisa January 10, 2020\nUseful Article links


Abakkolosaayi 3 LCB - Ebiragiro ku Butukuvu - Nga bwe - Bible Gateway\nEbiragiro ku Butukuvu\n3 Nga bwe mwazuukirira awamu ne Kristo, munoonyenga ebintu ebiri mu ggulu, Kristo gy’atudde ku mukono ogwa ddyo ogwa Katonda. 2 (A)Mulowoozenga ku ebyo ebiri mu ggulu, so si ebiri ku nsi, 3 (B)kubanga mwafa era n’obulamu bwammwe bukwekeddwa mu Kristo mu Katonda. 4 (C)Kristo atuwa obulamu, bw’alirabisibwa, nammwe ne mulyoka mulabisibwa wamu naye mu kitiibwa.\nObulamu obw’Edda n’Obulamu Obuggya\n5 (D)Noolwekyo temufugibwa bikolwa byammwe eby’omubiri, byonna mubitte. Gamba nga: obwenzi, n’obutali bulongoofu, n’obukaba, n’okwegomba okw’ensonyi, n’okuyaayaana; kye kimu n’okusinza bakatonda abalala. 6 (E)Kubanga obusungu bwa Katonda bubuubuukira ku baana ab’obujeemu abakola ebintu ebyo, 7 (F)ate nga nammwe edda mwe mwatambuliranga, bwe mwabikolanga. 8 (G)Naye kaakano mweyambulemu ebintu ebyo byonna; obusungu, n’ekiruyi, n’ettima, n’okuvvoola, n’okunyumya emboozi ey’ensonyi. 9 (H)Temulimbagananga kubanga mweyambulako omuntu ow’edda n’ebikolwa bye, 10 (I)ne mwambazibwa omuntu omuggya, nga mufuulibwa abaggya mu kifaananyi ky’oyo eyamutonda, ate ne mu kweyongera okumutegeera. 11 Olwo tewaba kwawulamu, Muyonaani na Muyudaaya, eyakomolebwa n’ataakomolebwa, Omunnaggwanga, n’Omusukusi, omuddu n’ow’eddembe, wabula Kristo ye byonna, era abeera mu ffe ffenna.\n12 Ng’abalonde ba Katonda abatukuvu era abaagalwa, mwambalenga omwoyo ogusaasira, n’ekisa, n’obuwombeefu, n’obuteefu, n’obugumiikiriza. 13 (J)Bwe wabangawo omuntu yenna alina ensonga ku munne, muzibiikirizaganenga, era musonyiwaganenga. Nga Mukama waffe bwe yabasonyiwa era nammwe musonyiwaganenga. 14 (K)Okwagala kwe kusinga ebintu ebirala byonna, kubanga kwe kunyweza ebintu byonna.\n15 (L)N’emirembe gya Kristo gifugenga emitima gyammwe, kubanga emirembe egyo gye mwayitirwa mu mubiri ogumu; era mwebazenga.\nAmateeka g’omu Nnyumba z’Abakristaayo\n16 (M)Ekigambo kya Kristo mu bugagga bwakyo kibeerenga mu mmwe, mu magezi gonna nga muyigirizagananga era nga mubuuliragananga mwekka na mwekka mu Zabbuli, ne mu nnyimba, ne mu biyiiye eby’omwoyo nga muyimbira Katonda nga mujjudde ekisa mu mitima gyammwe. 17 (N)Na buli kye munaakolanga mu kigambo oba mu kikolwa, byonna mubikolenga mu linnya lya Mukama waffe Yesu nga muyita mu ye okwebaza Katonda Kitaffe.\n18 (O)Abakazi, muwulirenga babbammwe kubanga ekyo kye kituufu mu Mukama waffe.\n19 Nammwe abaami mwagalenga bakyala bammwe era mubakwasenga kisa so si bukambwe.\n20 Abaana, muwulirenga bazadde bammwe mu bintu byonna kubanga ekyo ky’ekisanyusa Katonda.\n21 Nammwe bakitaabwe temunyiizanga baana bammwe baleme okuddirira mu mwoyo.\n22 Abaddu, muwulirenga bakama bammwe ab’omu nsi mu bintu byonna, si kubasanyusa lwa kubanga babalaba, naye mubagonderenga n’omutima ogutaliimu bukuusa, nga mutya Mukama waffe. 23 Buli kye mukola mukikole ng’abakolera Mukama waffe so si abantu, 24 (P)nga mumanyi nga mulifuna empeera yammwe ey’omugabo gwammwe okuva eri Mukama waffe. Muweerezenga Mukama Kristo; 25 (Q)kubanga ayonoona, alisasulwa olw’ebikolwa bye, so tewaliba kusosola mu bantu.\n3:2 : Baf 3:19, 20\n3:3 : Bar 6:2; 2Ko 5:14\n3:4 : a 1Ko 1:7 b 1Pe 1:13; 1Yk 3:2\n3:5 : a Bef 5:3 b Bef 5:5\n3:6 : Bar 1:18\n3:7 : Bef 2:2\n3:8 : a Bef 4:22 b Bef 4:31 c Bef 4:29\n3:9 : Bef 4:22, 25\n3:10 : Bar 12:2; Bef 4:23\n3:13 : Bef 4:32\n3:14 : a 1Ko 13:1-13 b Bef 4:3\n3:15 : Yk 14:27\n3:16 : a Bar 10:17 b Bak 1:28 c Bef 5:19\n3:17 : a 1Ko 10:31 b Bef 5:20\n3:18 : Bef 5:22\n3:24 : Bik 20:32\n3:25 : Bik 10:34


Bukedde Online - Olugero lwa Daudi lulina kye luyigiriza Uganda\nAkulira poliisi n'abajaasi ba UPDF 2 babak...\nGYE BUVUDDEKO, olukiiko olugatta abakulira Enzikiriza mu Uganda, Mufti Sheikh Shaban Ramathan Mubaje, Ssaabasumba Dr. Cyprian Lwanga, Ssaabalabirizi Rt. Rev. Stanley Ntagali, Presiding Apostle Dr. Joseph Serwadda, Ssaabasumba Yona Lwanga yakiikirirwa, Ssaabasumba Dr. Daniel Matte naye yakiikirirwa, Msgr. Charles Kasibante, Ssentebe w'Akakiiko akafuzi aka IRCU ne Ssaabawandiisi Mw. Joshua Kitakule, twasisinkana Pulezidenti Museveni.\nEnsonga enkulu yali ya nteeseganya ezinaayamba okugatta eggwanga wamu n'embeera y'ebyokwerinda eriwo ensangi zino.\nBannaddiini ensonga zino baazoogerako bulungi ddala eri omukulembeze w'eggwanga era naye yasiima.\nNze bwe nafuna omukisa okwogera, Pulezidenti namujjukiza nti ye y'ensulo y'ekitiibwa mu ggwanga lino.\nNoolwekyo ateekeddwa okubaako abantu b'akkiriza okumuwabula ku bikwata ku buvunaanyizibwa bwe obwo.\nMu nsisinkano nga zino Pulezidenti tatera kuseka era abeera ayogera akutunuuliza bumalirivu naye ku luno yamwenyezzanamu!\nNajuliza Bayibuli (2 Samwiri 18:1-3), “Daudi yabala abantu be yali nabo, n'alondamu abakulira enkumi n'ebikumi. Ekibinja ekimu yakiteeka wansi wa Yowabu, ekirala wansi wa, Abishai mutabani wa Zeruiah, muganda wa Yowabu. Ekibinja ekirala yakissa mu mikono gya Ittai , Omugittite. Olwo Kabaka n'agamba abantu be nti waakugenda nabo mu lutalo.\nNaye ne bamwanukula, 'Tojja naffe kubanga ffe bwe tudduka oba bwe tufa, abalabe baffe tebajja kukifaako, naye ate ggwe omu olimu ffe omutwalo mulamba. Noolwekyo sigala oweereze magezi agatuggya mu kibuga.\nKabaka Daudi (ng'amaliridde ng'abalwanyi bonna na nnamige bwe babeera) yeerema n'agamba nti ajja kugenda mu lutalo!\nEbintu abantu bye baamugamba kata bituukirire, anti ku mulundi guno Kabaka Daudi kata bamutte. 2 Samwiri 21: 15-17.\nAbafirisuuti nate baalina olutalo ne Yisirayiri era Kabaka Daudi ng'ali wamu n'abaddu be ne bagenda okubalwanyisa.\nDaudi yatandika okuyongobera, era mu kavuyo ako omu ku baana b'Abafirisuuti ayitibwa Ishbibenob, Mutabani wa Goliasi, eyalina effumu erizitowa kumpi laatiri asatu n'alowooza nti asobolera ddala okutta Daudi. Era yafubutuka amulumbe ng’anafuye nagalula amutte!\nNaye Abisaai mutabani wa Zeruiah naye n’adduka mbiro era n'amujuna n'atta Omufirisuuti.\nOlwo basajja ba Daudi ne bamugamba, 'Tokyaddamu kujja naffe mu lutalo sikulwa ng’ozikiza ettabaaza ya Yisirayiri'.\nKye nnabadde ngezaako okutegeeza kiri nti kya nsonga nnyo singa Pulezidenti agenda okwenoonyeza akalulu akake kubanga ekyo kimukakatako.\nNaye kikyamu okugenda okunoonya akalulu akalala, nga kano ak'okuddibwamu nga bwe kyali e Bugiri, Arua n'awalala.\nNga bwe kyali ku Ishbibenob mutabani Wa Nnaggwano Goliasi, eyagenda mu lutalo okuwoolera eggwanga olwa Daudi okutta kitaawe. Bwe kityo n'abazzukulu ba Museveni bajja mu nkung'aana zino nga bamwetegekedde era nga bamweweredde.\nEkigendererwa kyabwe kiba kya kuswaza Pulezidenti, era akalulu bwe kawangulwa ab'oludda oluvuganya, owa NRM oba ekibiina si be baba bawanguddwa wabula Pulezidenti. Era obawulira nga beewaana nga bagamba nti Museveni twamukubye engwala!\nN'obuwombeefu nkusaba ow’ekitiibwa, toddamu kwenyigira mu kalulu k'okuddibwamu nate. Ojja kuzikiza ettaala ya Uganda!\nNga mmaliriza, nsaba nti ekiseera wonna bw'aliba alowoozezza ku ky'okuwummula, Pulezidenti Museveni era alowooze ku ky'okwewaayo okuyamba n'okuwa abalala amagezi afuuke omuwabuzi omukulu ku byobufuzi bya Uganda ne Africa!\nMu ngeri eyo ettaala ya Uganda ejja kuba ekuumiddwa era ejja kusigala ng'eyaka. Eya Kabaka Daudi ne kaakano tezikiranga!


OBA MWETTA MWETTE! Omuyimbi Eddy Kenzo agudde mu ssente, Gavumenti ebawadde 6.6B - Audio - Galaxy FM 100.2\nMinisita avunaanyizibwa ku nsonga z’abaana n’abavubuka Florence Nakiwala Kiyinji abikudde ekyama nga Minisitule evunaanyizibwa ku buwangwa n’ekikula ky’abantu bw’etegese okuyamba abayimbi abakoseddwa mu kiseera kino eky’okulwanyisa Covid-19.\nMinisitule agamba nti abayimbi bangi baakosebwa oluvanyuma lw’omukulembeze w’eggwanga Yoweri Kaguta Museveni okuyimiriza ebivvulu omwezi Ogwokusatu, 2020, ng’emu ku ngeri y’okutangira Covid-19 okusasaana.\nKati no, Minisita Nakiwala agamba nti abayimbi betaaga okuyambibwa nga Minisitule y’ekikula ky’abantu n’obuwangwa etegese Biriyono 6 n’obukadde 600 okubayamba.\nMu kwogerako eri bannamawulire mu Kampala, Minisita Nakiwala agamba nti Gavumenti eri mu kutekateeka engeri abayimbi gye banafunamu ensimbi zaabwe n’engeri abaakosebwa gye bagenda okutematema ensimbi ezo.\nMungeri y’emu abikudde ekyama nti omuyimbi Eddy Kenzo y’omu kw’abo, abawaddeyo ebiwandiiko ebiraga ensimbi zeyafiirwa, oluvanyuma lw’okuyimiriza ekivvulu kye ekya Eddy Kenzo Festival 2020 e Kololo ekyali kirina okubaawo nga 28, Ogwokusatu, 2020.\nEddoboozi lya Nakiwala


Bukedde Online - 'Tukooye Besigye ne poliisi okucankalanya Gayaza'-Batuuze\nEmbeera y'eddwaaliro ly'e Kawolo yennyamizza ababaka\nAtigomya ab'omu Kisenyi mukwate\nBADDEREEVA ba takisi e Gayaza basabye Poliisi ekomye obuzannyo bw’ezannya ne Besigye kuba bugootaanya emirimu gyabwe n’okutwaliramu bassaalumanya\nBADDEREEVA ba takisi e Gayaza basabye Poliisi ekomye obuzannyo bw’ezannya ne Besigye kuba bugootaanya emirimu gyabwe n’okutwaliramu bassaalumanya ne basaba babuzannyire\nmu maka ge agasangibwa e Kasangati mu Buyinja Zooni, okusinga okubuzannyira mu luguudo.\nKino kyaddiridde Poliisi okuleka Besigye ku Lwokubiri ku makya n’atambuza ebigere okuva mu maka ge n’ayolekera ekkubo okutuuka ku luguudo olunene n’atuuka n’okulinnya takisi nga Poliisi ejja emuwondera buwondezi mu kifo ky’okumutangira nga tannasimbula waka.\nPoliisi yamulinze n’alinnya takisi, oluvannyuma poliisi n’egikiika kabangali zaayo gattako okukwata ddereeva, Nasser Nsereko ne kondakita we nga bw’ebasambasamba n’okukasukibwa ku kabangali n’oluvannyuma Besigye n’aggyibwa mu takisi n’atwalibwa ku Poliisi y’e Kira.\nBino baabituuseeko mu lukiiko lw’eby’okwerinda olwayitiddwa RDC Kasangati, Betty Ssemakula nga lwetabiddwamu DPC ow’e Kasangati Seiko Chemonges, abakulembeze b’eggombolola n’abagoba ba takisi ne bodaboda n’abatuuze ab’enjawulo nga lwakubiddwa mu paaka e Gayaza.\nBaddereeva okutuuka okuta Akaka kyaddiridde Chemonges okulabula nga bwatagenda kuddamu kukkiriza bikolwa bya kwekalakaasa mu kitundu kyatwala nti ate agenda kufaafaagana ne Gayaza gye bayita Bengazi okutuusa ng’eteredde.\nWano Dennis Kisembo weyabakidde akazindaalo n’anenya DPC,nti okutuuka okukwata munnaabwe eyabadde yenoonyeza amata g’abaana n’amuza mu firimu zaabwe ekyabasanyusiza nga baddereeva wabula ateebwe nemmotokaye ezzibweko ennamba ezatemeddwaako.\nDPC yategeezeezza nga Nsereko bwe yajeemedde amateeka ga Poliisi okuyimiriza mmotoka Besigye ng’amaze okugiyingira nti y’ensonga lwaki yakwatiddwa n’okutema nnamba ku mmotoka ye.\nRDC yeeyamye okukolaganira awamu n’abagoba ba takisi okulwanyisa ebikolwa ebikyamu n’okukuuma emirembe nga bayingiza takisi zonna ne bbaasi mu paaka olw’okutangira obubenje.\n‘Tukooye Besigye ne poliisi okucankalanya Gayaza’\nSimeo Nsubuga Juba amuggyemu ekiramu...!\nEyasse omwana bamukutte\nOmusamize eyawamba abawala bamukutte